text:
Loke bo duna na pober bo a fia na Dios. Bienaventura te hombu ku ta tira un golpi di konsenshi sosial i wordu balsema den universo di almanan empobresa angelando di por gara hermentnan pa empodera nan skina di lucha i konstrui un mundu muchu mas miho.
-Mishon golpi kontra richachones
-Mishon habri wowo di pueblo
Un karavana di kurasonnan kreyente den un bataya ku lagrimanan di dwele strobando nan di weta nan libertador Hugo Chavez bula dor dje kayanan di Caracas pa ultimo bes. Nan ta grita den moda dje gran troubador Ali Primera: “La patria es el hombre muchacho.” Damanan baliente krioyo, gainan chiki, hombunan senior, studiantenan ta yorando ku orguyo: “Ami ta Chavez! Chavez no a muri! Chavez ta bibu! Chavez e ta mi ruman, mi pai, mi maestro, e lucha ta sigui, ban hasi revolushon!”
-Mishon laga pueblo bira mondu
-Mishon konstitushon nobo
Barbulete pretu no ta hanja ala pa bula den espasionan di e sosialismo nobo di siglo 21. Korsou sin Chavez su influensia ta algu imaginabel. Gobiernu a yegi kai pasobra lidernan politiko a subi avion bai Venezuela. Intento pa trese Mishon Milagros aki ku ta duna operashon di wowo pornada a kousa werewere politiko.
Multimiyonario rasista neokolonial Jacob Gelt Dekker a fabula ku Miraflores tabata kla prepara na 2006 pa invadi Korsou. Lista Niun Paso Atras di Nelson Pierre i despues fugada di Helmin Wiels i lantamentu di Movimientu Aliansa Sivil ku despues a bira Pueblo Soberano lo no hanja un aksento di prominensia riba tarima politiko sin e oura di Hugo Chavez i su ideologia sosial transformativo.
-Mishon laptop den klas di skol di fundeshi
-Mishon radio, korant, televishon komunitario
No opstante Sidney ‘Bicho’ Justiana eks lider a kana kayanan ku su baret kora, analisando adorando Chavez. Apartheid den skolnan tei ketu bai. Universidat no ta aksesibel pe pueblo empobresa. Hendenan den media mane Jasmin Pinedo ku semper a mustra ku e tin un karinjo speshal pa Chavez no por kopia partinan dje lei sosial di responsabilidat di media pa radio i televishon. Ta stima e predikashi pero no ta sinti masha pa trese realidatnan Venezolano ku por yuda Korsou briya tambe aki pa nos krese komo un pueblo.
-Mishon kurason sosial
-Mishon paga amor ku amor
-Mishon koperativa
-Mishon lesa i skibi
-Mishon akseso gratis na universidat
-Mishon respeta Afrovenezolanidat
-Mishon konseho komunal
Ulanda bou di su vito Merka tin Korsou strangula ora ta toka momentunan historiko manera un entiero di un gran figura komo presidente Chavez. A tuma prome minister Hodge pari ora di negosashon prome ku e por un telegram/karta/email di kondelensia.
E relashon politiko ta mal bruha anto ni maske Chavez tambe tin falta ta nos komo isla chiki no ta probecha dje benefisionan ku e rebolishi sosial a kosecha durante 20 anja for di e prome momentu ku Chavez aparese riba nos pantaya.
-Mishon di kas deplorabel pa kai bloki/ apartamento digno
-Mishon planta palu
-Mishon plasa i supermerkadonan ku produktonan barata
-Mishon agrario, planta nos mes kos stop di importa
-Mishon lemai pobresa extremo
-Mishon organisa bo pueblo politikamente
Konsenshi sosial na poder pa 14 anja a laga atras un spiritu di boltu sosiedatnan den Latino Amerika i Karibe pa esnan ku semper a wordu eksploita, choka. E komehein kapitalismo a putri e region i ela purba na su manera pa kambia e koi i trese un malchi mas humanisa dilanti pa skohe for di dje. Leu for di ta perfekto pero e malchi humano ku tin ku bringa kontra un sistema kapitalista di mas ku 5 siglonan bjeew ta fafelu, pesei e merese wordu perfekshona. Korsou karago basta di resa na Dios so i kuminsa sinkretisa e forsa luchado, stoi filosofia i apsorba e spiritu aki sikiera pa 1%. Korsou karago. Duna e hombu’ki su respet.
•
•
•
•
•
•
|» Hopi dushi emisoranan Venezolano ta toka nan musik bunita di luto pa nan presidente Chavez. Hopi Ali Primera i otro kantikanan kalmu ku letranan hundu.


c: text/html

text:
“Pa añanan largo nos ta tende reclamo di pueblo y seguramente di politiconan cu criminalidad ta sigui subi. Esaki ta algo berdad, aunke cu el a baha den cierto areanan manera robo di auto, pero nos mester puntra nos mes di unda criminalidad riba nos pais ta bin? Ken ta e personanan cu ta cay den criminalidad? Con nan situacion social y especialmente familiar ta? Ki educacion e criminalnan tin? Tin trabou pa nan? Nan ta interesa pa traha?
En fin, nos mester busca di sa di unda e problema ta origina pa nos por preveni criminalidad. Actualmente Gobierno ta invertiendo hopi mas placa cu antes den combatimento di criminalidad. Aunke tur aña mas Polis ta gradua y mas di 80% di casonan ta wordo soluciona, toch crimen ta sigui subi”, asina Parlamentario Donny Rasmijn a declara.
“Laga nos ban wak e situacion di nos famianan na Aruba basa rib’e poco informacion cu nos tin. Na aña 2013 e percentage di divorcio na Aruba tabata 91%. Kiermen di cada 100 pareha cu a casa na 2031, tabatin 91 pareha cu a divorcia. Hopi sigur esaki ta un di e cifranan mas halto na mundo. Nos sa cu ta derecho di cada un riba e pais aki pa cuminsa un relacion cu ken cu e kier, pero nos mester haci intentonan grandi pa bin cu programa na scol, na trabou, television, na radio of cualkier otro medio di comunicacion, pa educa nos mes con pa lanta famianan y muchanan den un ambiente sano”, Parlamentario Rasmijn ta splica.
“Nos sistema social ta un di e mihonan den area, pero ayudo financiero no ta tur cos. Nos mester puntra nos mes, sigur como Gobernante, con nos ta bay drenta nos scolnan, casnan y comunidad y trece educacion familiar pa un y tur. Pa nos por haci esaki nos mester ta ehempel tambe aunke cu hopi di nos mes a yega di contribui na haci nos famia y yuinan dolor”, e Parlamentario a mustra.
“Recientemente, Cuerpo Policial di Aruba a duna un presentacion den Parlamento unda cu cifranan di nacionalidad di personanan cu ta comete criminalidad a wordo refleha.
A sali na cla cu mayoria di e malhechornan ta di Aruba mes mientras cu tur hende ta culpa extranheronan. Sigur cu tin extranhero envolvi, pero sin e ayudo di nos localnan nan lo no por haci e trabou cu nan ta haciendo. Pues si nos kier preveni pa criminalidad den nos pais sigui crece, nos mester cuminsa focus riba nos famianan y nos hobennan”, Parlamentario Rasmijn ta termina bisando.

robotstxt: allowed

filter: keep


text: Diasabra ultimo porfin e portanan di e pista di Palo Marga a keda habri pa asina e schedule 2017 pa loke ta trata Street Legal por a cuminsa. Expectativanan di den siman caba tabata asina halto cu e comision di The Revival of Palo Marga 2 a dicidi di habri un anochi di registracion cual a tuma luga na The House of Cake na Savaneta. Asina mes cu e anochi aki tabata hopi bon bishita diasabra atardi pa anochi a presenta un cantidad record di coredornan na pista di Palo Marga mes pa asina registra pa nan por a participa na e evento. Na cierto momento e fila pa drenta Palo Marga tabata extende su mes te na e rotonde di Weg Fontein y Weg Sero Blanco cu ni e vehiculonan di emergencia cu mester tabata na Palo Marga pa e evento por a start sali no por a yega y mester a bay busca un medida alternativa pa nan por a yega. Manera tur organisacion den su prome evento sigur sigur tin caminda pa mehoracion, pero e grupo di The Revival of Palo Marga 2 ta hopi entusiasma y motiva pa make things happen. Tur esaki sigur no tabata posibel sin e cooperacion di nos comerciantenan manera Brouwerij Balashi, Fast Equipment, Eumar lock and Key Services, Quebero Sand Blasting, AIS Catarpiller, Pest Buster Solution, Caribbean Trucking Company agencia di Kendall Motor Oil, RJ Road Cleaning Services, Jayko Septic Services, Serlimar y Spectrum Sound. Tambe e comision ta sumamente agradecido na tur e oficialnan cu a haci un trabao sublime y tambe e cuerpo di Siguridad, Ambulance y tambe Brandweer. Na Frenk Werleman y Frank Robles un danki special pa make things happen. Debi na e cantidad sumamente grandi di participantenan a pone cu pa 3or di marduga pa motibonan di siguridad a dicidi di postpone e categorianan di Street Legal Auto y tambe Street Legal Scooter y Quadracers. Esnan cu ainda ta den competencia den e 2 categorianan aki lo mester presenta dia 23 di Juni prome cu e qualifying pa asina nan termina e programa di e siman aki. Pa loke ta trata Jr. Dragster campeon a keda Joric Croes y sub campeon Gilrick Curie y den e categoria di Street Legal Bike Daniel Wever a keda como campeon y Norwin Dania a keda como sub campeon. Mane nos a bisa caba e proximo evento di Street Legal lo ta diabierna 23 di Juni y durante esaki lo core loke falta pa core den e 2 categorianan cu no a caba. Keda pendiente pa den e siman venidero The Revival of Palo Marga 2 lo duna mas informacion di nan proximo eventonan riba schedule.


text:
“Aruba a sali di su pio crisis financiero y economico den historia riba propio forsa. Riba tur criterio financiero y economico, Aruba ta miho para awe cu e otro tres paisnan di Reino. Aruba no a haya saneamento di debe manera Corsou y Sint Maarten.
Tampoco Aruba tin aceso na financiamento publico na un interes di 1 pa 1.5% manera Hulanda, Corsou y St. Maarten si ta haya. Sin embargo si bo wak unda e cuatro paisnan di Reino tabata na 2009 y unda nan ta awe, bo ta yega na e conclusion cu contrario na e otro tres paisnan, Aruba a sali di e crisis cu tabata pio cu e otro tres paisnan y a logra un resultado miho cu e otro tres paisnan.
Anto Aruba a hacie riba propio forsa!”.
Asina Rene Herdé di e fraccion di AVP a bisa awe den e conferencia di prensa di e fraccion di AVP den Parlamento di Aruba.
CRITERIONAN CRUCIAL
Segun e cuatro criterionan cu mas ta wordo uza pa evalua e situacion financiero y economico di un pais, Aruba a haci e adelanto di mas grandi den Reino…anto riba propio forsa!
Crecemento economico na Aruba tabata NEGATIVO -13% na 2009. Awe e ta na positivo 5% pa 2017. Debe nacional a aumenta, pasobra cu Aruba a fia placa pa inverti den nos pais pa sali di e crisis.
Y nos a logra! Desempleo tabata 11.6% na 2009. Cu trabounan nobo na e refineria na 2017 y 2018 esaki lo sigui baha te bou di 6%. Na 2009 e deficit riba presupuesto tabata halto dor caida grandi den entrada y gastona halto. E aña aki e ta sigui baha te 0.5%.
NOS NO TA CLA
Riba e pregunta si esey kiermen cu cos ta bon na Aruba of cu Aruba ta cla, Rene Herdé a contesta categoricamente.
“No. Nos no ta cla. Si bo compara unda nos tabata na 2009 cu unda nos ta awe, nos a logra drecha hopi cos pa nos pais y nos hendenan y nos a crea seguridad y oportunidadnan nobo pa hopi hende. Pero nos no ta cla. Pasobra nos kier yega na un situacion di un presupuesto sin deficit.
Nos kier pa tur hende cu kier traha, haya trabou y gana su propio entrada. Nos kier pa e progreso cu nos pais haci, yega na cas di cada famia y no keda pa un grupo chikito so. Nos kier e desaroyo economico ta mas amplio, mas diverso y cu ta cuida medio ambiente mas”, Rene Herdé ta splica.
“Kiermen cu e desaroyo mester mas berde, mas sostenibel y cu mas oportunidad pa hobennan cu kier tuma responsabilidad pa nan mes y pa nos pais.
Awe nos tin un infrastructura fisico di waf te cu hospital, scolnan y cayanan, den miho condicion cu nunca antes den nos historia. Nos a segura e entrada di miles di trahado di gobierno, den enseñansa y di miles di pensionado. Nos a kita riesgonan financiero grandi y crea seguridad di trabou y entrada pa miles di trahado.
Awe Aruba ta mas resistente contra crisisnan den mundo. Ta rib’e base mas solido aki nos ta bay sigui crea e seguridad di trabou, entrada, perspectiva pa hobennan y trankilidad pa nos trahadornan y nos grandinan. Nos trabou pa e benidero añanan ta masha cla. Mas cu te awor, e progreso mester yega na tur hende den tur cas na Aruba! Nos criterionan no ta solamente financiero. Nos midinan ta conta pa henter nos pais y pa tur hende. Na final henter pueblo mester sinti e progreso di Aruba den nan cas!”, Rene Herdé a duna di conoce.


text:
Diaranson pasa di 11:30 mainta un pareha turista gosando di nan estadia na Aruba a bira victima di ladronicia. Na momento cu a laga nan pertenencia banda di lama, ladronnan tabata vigila e pasonan. Dos hende homber a probecha ora cu e turistanan a distancia for di e vehiculo y asina horta nan pertenencia y bay cu e auto cu nan credit card y mas cos. Polisnan di biaha a cuminsa cu un buskeda grandi. Na caminda di santo na Sabana Basora a haya e auto laga atras. Polis a tuma e vehiculo den beslag.
Home Breaking News Ladronnan a horta auto di turista na Mangel Halto


text:
WILLEMSTAD / DEN HAAG – Un aña di tempu so Kòrsou tin pa haña un kompania ku ta tuma refineria ‘Isla’ ofer, miéntras e negosiashonnan tin hopi tempu ta kore kaba. Pero e negosiashonnan aki no ta transparente, promé minister Rhuggenaath ta atmití.
“Ta posibel pa yega fin di 2019 i ainda no tin partner, ni PdVSA tampoko”, segun Rhuggenaath. “Mirando nos situashon ekonómiko, e stagnashon ekonómiko añanan largu i regreshon sosial, nos ta haña un situashon sosial ku mi ta preferá di evitá.”
Desenanan largu e kompania di estado venesolano PdVSA a manehá e refineria riba e isla. E kòntrakt di lease ta terminá na 2019 i un akuerdo renobá no ta parse un opshon. PdVSA tin difikultat di paga su debenan i Estádos Unídos a imponé sanshon riba Venezuela. “E sanshonnan tin impakto riba e refineria pa paga. Nos ta mira esaki tambe na e kantidat di barku ku ta drenta”, e promé minister ta bisa.
‘Alarmante’
“Ta un situashon alarmante”, segun Rhuggenaath. “P’esei nos ta mónitòr e desaroyonan diariamente. Pasobra nos mester pèrkurá tambe pa nos por keda garantisá gasolin, gas pa kushiná i kombustibel pa nos aeropuerto.”
Lo ta un sla pa Kòrsou su ekonomia si e refineria sera. Banda di tur e produktonan ku e isla ta konta kuné, tambe míles di trahadó lo pèrdè nan entrada ora 2019 habri: 1100 trabou direkto i un kalkulashon di 4000 trabou indirekto.
“Aktualmente e trahadónan ta den un insiguridat ku asta ta afektá bida diario. Por ehèmpel nan no por haña ni un finansiamentu pa outo mas”, Rhuggenaath ta bisa.
Na Kòrsou bo no por lora ku solamente un ònderstant. Gobièrnu ta duna 300 florin pa luna i 20 florin pa yu, miéntras ku e nivel mínimo di eksistensia pa un famia -un adulto i dos yu segun CBS- ta 1.976 florin bruto pa luna.
Negosiashonnan sekreto
Mandatarionan di Kòrsou a pone nan speransa den e negosiashonnan ku Guangdong Zhenrong Energy (GZE) pa tuma e refineria ofer pa 40 aña. Pero e kompania chines di materia prima tin poko eksperensia ku industria di zeta i ta di puntra si nan por paga un refineria asina.
Un gabinete anterior bou di maneho di èks promé minister Ben Whiteman (PS) a disidí pa – a base di debernan di sekresia – negoshá solamente ku GZE. “Mi no por kambia esaki mas”, promé minister aktual Rhuggenaath ta bisa.
Kontratashon públiko
“No tabatin kontratashon públiko, p’esei awor mi no por mira kiko ta e alternativanan.” Pero asta si e negosiashonnan ku GZE faya, bou di gabinete di Rhuggenaath lo no bini un kontratashon públiko. “Esei ta un proseso largu i 2019 ta basta serka”, segun e promé minister.
Rhuggenaath ta primintí si ku den un senario asina e lo ke pèrkurá pa e búskeda di e mihó hürdó posibel di e refineria ta ‘bon dokumentá’ i no ‘tras di porta será’. Por ehèmpel: “Si mester verifiká kon a tuma sierto desishon i kon a skohe un sierto partido.”
Kòrsou tin opshon antó?
“Nos no tin hopi tempu i esei ta hasi e negosiashonnan difísil”, Rhuggenaath ta bisa. Segun e promé minister e prioridat aworakí ta serka e ‘siguridat di trabou’ i ‘e kontinuidat di e refineria’.
“Mirando e situashon kisas ta realístiko ku un prolongashon ku PdVSA ta duna mas espasio pa haña e bon partner. Pero nos no a disidí esaki ainda”, segun Rhuggenaath. “PdVSA ainda tin interes pa kontinuá despues di 2019. Nan a konfirmá esaki por eskrito.
Mayan mas tokante e papel di Den Haag den e negosiashonnan tokante refineria Isla na Kòrsou i mas lat e siman aki mas tokante e refineria i e normanan di medio ambiente


text:
ORANJESTAD (AAN): Recientemente na Monumentenbureau tabata tin e presentacion di stagiaire, srta. Romy van Voren. Pa 3 luna Monumentenbureau tabata tin un stagiaire for di Hulanda cu a bin Aruba pa asina por haci un proyecto di investigacion pa asina por termina su estudio di masters den e materia di “Cultuurgeschiedenis van moderne Europa”.
E proyecto di investigacion cu srta. van Voren a haci tabata tocante nos Casnan Floria. E la investiga e Casnan Floria, investiga e diferente dibuhonan riba e Casnan Floria, E la tene interview cu famia nan di metslanan di antes y busca den archivonan pa historianan di antes.
Como clausura di su investigacion, Romy mester a presenta dilanti Director di Monumentenbureau, sra. Yvonne Webb-Kock cu tabata su mentor durante su temporada di stage. Presente tambe tabata tey sr. Luc Alofs, antropologo y sr. Harold Kelly cu ta archeologo na Museo Archeologico, su stagedocent na Hulanda, Rachel Gillett, via skype y demas coleganan di Monumentenbureau.
Por bisa cu srta. Van Voren a haci su presentacion exitoso y pronto e investigacion aki di Monumentenbureau lo wordo presenta na nos Minister sra. Mr. Xiomara Ruiz-Maduro.
Por ultimo Monumentenbureau ta gradici sr. Ito Tromp, Harold Kelly, Luc Alofs, Olinda Rasmijn y sra Noris van Lis Donata pa nan intervieuws y informacion.
Alaves danki pa e aporte di Des Croes, Peter Scholing y Randy Hoek di Departamento Arubiana. Sr. Nelson Thiel, Gisela Geerman y Randolf Laclé di Archivo Nacional Aruba.
Sr. Stanley Dabian na Departamento di Cultura y tur e famia di e casnan floria y un y tur cu a contribui na e proyecto aki.
Monumentenbureau ta desea srta. Romy van Voren hopi exito cu su estudio y ta spera cu Monumentenbureau por a contribui na su conocimiento. Monumentenbureau lo continua cu registracion y cu e pintamento di e dibuhonan den computer.


text:
Diaranson anochi pa 8:38pm, Central di Polis a haya yamada cu un atraco a tuma luga na Paradera Restaurant.
Na yegada di patruya, e Chines ta conta cu dos hende homber hoben a drenta den e negoshi y atracanan. Un di e atracador tabatin cara tapa y e otro no. Esun cara tapa tabatin un arma di candela. Ta trata di dos hende homber hoben y tur dos a papia bon Papiamento.
Nan a bay cu mas o menos Afl 500,-. E atracadornan a huy na pia.
Atraco team a presenta na e sitio y cuminsa asina cu e investigacion. Tambe a pidi Slachtoffer
Hulp y Polis Tecnico.


text:
Mi no conoce sr. Mitch Henriquez personalmente. Te cu awe nunca mi a tende di dje. Pero mi ta sinti mi tristo, rabia, indigna con sr. Mitch Henriquez a jega na su fin durante su vakantie na Hulanda. Si ami cu no conoce sr. Mitch Henriquez ta sinti asina, mi por imagina mi mes con su famia y amigonan lo ta sinti na e momentonan aki. Mi a wak cada video y a wak y wak nan di nobo pa mi por forma mi opinion. Y cu hopi tristesa mi ta puntra mi mes si nos ta bayendo den un mundo unda violencia lo bira mas y mas e metodo pa soluciona diferencianan di opinion. E ta pone mi pensa con hopi mas nos mester propaganda tolerancia, comunicacion y prevencion den nos media y instancianan concerni. E ta pone mi pensa dicon un cuerpo di polis supuestamente profesional na Hulanda ta keda draai minutnan rond di un detenido y te hasta ora un di nan ta bisa cu no tin hopi bida mas den e detenido, nan ta hincé den un auto di polis y no ta jama un ambulance cu ta miho equipa pa por a scapa su bida ainda. Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Cu sr. Mitch Henriquez haja pas eterno y su famia e forsa pa un dia surpasa nan dolor.
Ingrid Werleman


text:
EKSITOSO DIÁLOGO ENTRE REPRESENTANTENAN DI REINO HULANDES I REPÚBLIKA DOMINIKANA
Willemstad – Djaluna 21 di ougùstus tabata un dia eksitoso den e kapitulo di relashonnan eskterior entre Reino Hulandes i Repúblika Dominikana. Kòrsou tabata anfitrion di e diálogo polítiko guiá pa Prome Minister, sr. Eugene Rhuggenaath na Fort Amsterdam kaminda representantenan di Reino Hulandes i Repúblika Dominikana a marka un paso firme den kuadro di kontinuashon di e MOU firmá na ougùstùs 2016.
Durante di e diálogo polítiko Reino Hulandes tabata representá pa Promé Minister di Kòrsou, sr. Eugene Rhuggenaath, Promé Minister di Sint Maarten, sr. William Marlin, Minister di Desaroyo Ekonómiko, sr. Steven Martina i Representante pa Hulanda i Aruba, sra. Liesbeth Mol. Di parti di Repúblika Dominikana, e Minister di Asuntunan Eksterior, sr. Miguel Vargas Maldonado a representá su pais huntu ku Viseminister di Asuntunan Ekonómiko i Koperashon Internashonal, sr. Hugo Rivera, e Konsùl General di Repúblika Dominikana na Kòrsou, sr. Francisco Francisco i Direktor di Aviashon Sivil, sr. Camilo Garcia.
Puntonan ku a bini dilanti ta entre otro ku ta eksaktamente un aña ku a firma e MOU entre Reino Hulandes i Repúblika Dominikana. Kada pais a apoyá e inisiativa di organisá e diálogo polÍtiko ku tabata tin komo meta prinsipal pa stipulá e kuadro di kolaborashon den kua ta realisá resultadonan konkreto. Alabes e reunion a duna oportunidat di reafirmá e intenshon di e paisnan menshoná pa promové desoroyo ekonómiko i koperashon pa fasilitá mishonnan komersial i promové eventonan di importansia. Adishonalmente e diálogo polítiko tabata esenario pa disidí di kuminsá ku preparashonnan preliminario di e bishita den 2018 di Presidente di Repúblika Dominikana, sr. Danilo Medina na Kòrsou, Aruba i Sint Maarten.
Repúblika Dominikana ta un di e paisnan ku den e Akuerdo di Gobernashon (2017-2021) ta menshoná komo pais importante pa fortalesé relashonnan komersial kuné. E kontakto entre Reino Hulandes i Repúblika Dominikana ta eksistí pa mas ku 500 aña kaba. Na Kòrsou nos por konta ku alrededor di 8.000 persona di Repúblika Dominikana ku ta biba na Kòrsou sin konta e generashonnan ku ta sigui. Pues e lasonan ta den kuadro históriko, sosio-kultural i ekonómiko i ta forma e base amistoso pa kontinuá ku realisashon di proyektonan ku ta benefisiá e paisnan enbolbí.


text:
Algun tempo atras, tabata empleadonan di InselAir Aruba, cu a pone beslag riba cuentanan di e compania, te cu InselAir a dicidi di entama un caso hudicial, pa lanta dicho beslag.
Corte na dicho ocasion a mustra cu maske cu e empleadonan tin tur razon di mundo, y pa nan no perde nan entrada y pa no kibra e compania, no por a bay di acuerdo cu e acto di e empleadonan.
Aparentemente esey no a pone gerencia di InselAir razona y percura pa cumpli cu su obligacionnan pa cu pago pa cu Departamento di Belasting.
Y pa evita cu e retrazo ta birando mas grandi y pa duna tur hende un trato igual, Belastingdienst a actua y a pone beslag riba cuentanan di InselAir Aruba.
E decision aki di parti di Departamento di Belasting tin consecuencia tambe riba un di e avionnan MD, cu tabatin intencion pa dun’e “liber”, pero cu ainda demas avionnan di InselAir Aruba ta geground y lo keda asina tambe, te ora cu Inspectornan di Hulanda keda cla cu nan investigacion.
Intencion di parti di Departamento di Belasting ta pa cuminsa na bende algun pertenencia di InselAir Aruba na vindishi, ainda prome cu fin di siman aki, y/of sigur otro siman.
Como pertenencia, e avionnan registra bao di Aruba, lo no ta parti di e posibel vindishi aki.


text:
–Algun siman pasa tabata sumamente lamentabel y penoso pa wak e nivel di hiba reunion publico den parlamento. Nos a aprecia diferente video riba red social cu a sa di afecta nos y a pone nos reflexiona den e presente y futuro di nos pais. Mi ta cuestiona mi mes como hoben profesional y nobo den e mundo di politica, cual beneficio un reunion den parlamento asina’ ki por tin pa Aruba?
Den mi concepto, nos mester por hiba discusionnan di suma importancia (manera e ultimo cu a tuma luga) den e miho forma posibel (sano, profesional y respetuoso), dunando e ehempel pa nos hobennan y e respet cu Aruba y su pueblo en general merece. P’esey mi ta di opinion cu e politiconan egocentrico cu ta pone color y su partido prome cu e beneficio y e necesidad di su pueblo, tin e tendencia pa disparce. Mi ta compronde cu debate den parlamento ta importante y cu sin debate y critica ningun pais por prevalece. Pero nos lo kier mira debate riba nivel y criticanan constructivo opuesto na palabranan ofensivo y atakenan personal sin respet. Nos a scucha insultonan dirigi na fam di famia, sin pensa cu 2 candidato nobo hoben den nan partido ta carga e mesun fam aki.
Esaki ta laga bo pensa si personanan asina ta capacita pa lidera pais Aruba, sin control di emocion versus pensamento logico y controla. Mi mensahe pa e hoben politiconan aki ta pa keda cu boso cara na laira. Mi ta sigur cu boso no a drenta e mundo di politica pa haci malo y mi ta aplaudi boso decision pa e ingreso den e mundo di politica, uno cu siguramente no ta facil. Mi ta consciente cu nos tin hopi talento local capacita cu tin tur e posibilidadnan pa ta lider den nan area y cu lo ta di beneficio pa por tin nan ta traha pa Aruba. Parlamento di Aruba mester manifesta e refleho di nos como Arubiano, como persona.
E lucha no tabata uno facil pa por yega na tin un Parlamento y den e momento cu partido politico ta bira mas grandi cu Pais Aruba den Parlamento, Aruba ta core peliger. Aruba mester di mas union, no division! Union den nos Gobierno, Union den nos Parlamento, Union den nos Famianan, Union den nos Scolnan, Union den nos Amistadnan, Union den nos luganan di trabou y Union den nos hogar! E caminda corecto mester di ehecucion pa e por bira un realidad. Con nos ta bay ehecuta esaki? Sinti e Poder Di Bo Voto!


text:
ORANJESTAD – Diadomingo un siman prome cu e Baseball Aruba Coaches Clinic, e General Manager di New York Yankees Sr. Brian Cashman...
ORANJESTAD – Diahuebs anochi den un reunion extraodinario, President di Amateur Baseball Bond Aruba Sr. Sherwin Howell unanimamente a informa e ekiponan...
ORANJESTAD – Blue Owls Baseball Organization ta preparando pa cu e siguiente Campeonato di baseball Little League 2018. Nos organisacion BLUE OWLS BASEBALL ORGANIZATION ta uno nobo pero lo continua den a tradicion di ex-Pepsi Cola. Den pasado e organisacion a produci varios...
ORANJESTAD – Pa dos siman, Alex Cora a biba dos bida. E tawata manager di Boston Red Sox di 8or di mainta...
ORANJESTAD – Despues di un par di luna ta structura e pagina virtual di Amateur Baseball Bond Aruba, ABBA ta orguyoso di...
ORANJESTAD – Na anja 2012, Aruba a bolbe hanja importancia den mundo di baseball ora cu Xander Bogaerts tawata cana rapidamente den...
ORANJESTAD – Diahuebs e ultimo selecion nacional di Aruba U12 a sali pa Nicaragua pa e pre-mundial, weganan Panamericano, di baseball. Mester remarca...
ORANJESTAD – E shortstop di Curacao Didi Gregorius y su ekipo di New York Yankees ta na un wega di e Serie...
ORANJESTAD – E seleccion nacional di baseball di Aruba tin anjas cu no a sali di Aruba pa hunga wega internacional. Awor...
ORANJESTAD – E pelotero Arubano Jiandido Tromp a sali rumbo pa Venezuela pa asina bai reforsa equipo di Navegantes del Magallanes na...


text:
E crecemento di turista pa barco crucero pa 2017 sigur ta un record pa Aruba. Esaki ta mustra cu Aruba ta keda un destinacion gusta den Caribe. Esaki segun Sr. Mario Arends di ATA .
E resultado ta mustra cu turista crucero ta bayendo den bon direccion, ycu esfuerzonan cu Aruba ta hinca aden, ta dunando su frutonan. ATA no ta wak volumen so, pero otro aspectonan, p.e. cuanto nan ta gasta ariba e isla.
E noticianan ta positivo, cu e volumen ta aumentando den un number record. Compara cu 2013 Aruba a ricibi 683 mil turista y pa e aña aki tin riba 700 mil turista proyecta.
E interes pa barconan crucero lo sigui crece, Caribe ta e region mas popular pa barconan crucero. E mercado di crucero mes no ta compara cu e turismo tradicional. E ta mas chikito, mundialmente ta 23 miyon so ta tuma crucero, apesar cu e interes ta creciendo gradualmente. Y Aruba lo sigui wak mas crecemento. Pero ta importante con nos lo uza nos capacidad, no solamente di puerto, pero tambe nos infrastructura y nos recursonan natural. Tur aspecto di nos destinacion mester wordo maneha cuidadosamente. E experiencia di e turista crucero ta importante, nos mester proteha esey. Pasobra na final di dia ta e turista crucero lo yuda Aruba sigui crece. Y si e volumen no wordo maneha na un bon manera, esey lo refleha riba e rankingnan cu Aruba ta haya como destinacion.
Por ultimo, Sr. Arends a splica cu Aruba como destinacion mester maneha su capacidad na un manera debido. Na nivel di isla por mira hopi cambio, cambionan den infrastructura. Tur esey ta haci cu nos por sigui crece den cantidad, na un manera mas gradual, mas sostenibel. Y cu por sigui enfoca riba e importancia, di sigui crece nos impacto economico y pa sigui stimula e biahero pa gasta aki na Aruba.
Mario Arends di ATA: Aruba ta keda un destinacion preferi pa turistanan crucero
E crecemento di turista pa barco crucero pa 2017 sigur ta un record pa Aruba. Esaki ta mustra cu Aruba ta keda un destinacion gusta den Caribe. Esaki segun Sr. Mario Arends di ATA .


text:
Silencio ta papia? Si, na momento cu nos ta cla p’e, nos lo por compronde e idioma profundo di silencio…silencio por bisa nos mas cu mil palabra…si nos ta scoge pa scuch’e! Les’e, bo lo gust’e!
Bo a scucha mi den mi momentonan di contemplacion…
Probablemente bo a sacudi bo cabes cada bes cu mi ta comete e mesun erornan atrobe…
Mi sa sigur cu bo ta compronde pakico ami ainda no ta compronde…
Mi a hasi bo hopi pregunta desde cu mi tabata un mucha ainda chiquito…
Y den transcurso di bida mi a sinja cu cada biaha cu mi kere cu mi a sinja casi tur cos…
Tin algo nobo pa mi sinja net eynan patras di porta…
Tanten mi a sinja pa busca algo mas cu sabiduria y palabra…
Mi a sinja pa busca e silencio…
Paso den e silencio…
Mi ta topa bo den tur bo simplesa…
Bo no tin necesidad na mustra bo grandesa pa impreshona…
Den bo amor inmenso mi ta mira tur e beyesa di e cosnan chiquito…
Cu tur dia bo ta manda mi pa alegra mi bida…
Bo ta papia cu mi den e silencio di e biento, e lama y naturalesa…
Y den e hari genuino di e muchanan chiquito cu semper ta corda mi…
Cu ta nan ta e herederonan di e dia di majan…
Den silencio Dios ta papia cu nos…
– Ingrid Werleman, 2011
Pas ta simplesa… Simplesa ta bunitesa… Scoge un dia pa bo dia di simplesa…
Papia poco y scucha cu mas atencion… hasi algo bunita, un carinjo pa un hende cu por usa esaki…
Habri bo mente pa e silencio di mas profundo…. Scucha bo curason bati…bay un workshop dedica na bo mes…
Pas ta simplesa… Simplesa ta bunitesa… Scoge un dia pa bo dia di simplesa…
Papia poco y scucha cu mas atencion… hasi algo bunita, un carinjo pa un hende cu por usa esaki…
Habri bo mente pa e silencio di mas profundo…. Scucha bo curason bati…
Hasi algo simpel pa bo come awe… puro y natural…cana rond, paga atenion na cada hende y cos cu bo ta mira… senti con sensible bo por ta…. Simplesa… no ta dificil… e ta un decishon…
Nos ta recomendabo un dia dedica na bo mes… e ta majan?
Dedica na tur e yiunan di Aruba…
Pakico nos ta warda te ora un otro hasi loke nos kier a hasi hopi tempo pasa, pa SA cu e ta OK? Cu e ta traha? Ken su permiso mi tin mester?
Kere mi, sinja di mi… Si bo ta kere cu algo ta zona bon, hasi’e si bo ta kere aden. Podise e no ta funciona, pero sikiera bo a purba.
Dedica na tur e yiunan di Aruba…
Pa hopi anja, hopi di nos ta wardando riba permiso. Ami tambe….
Mi a warda riba confirmacion y ok di tal hende of tal instancia pa bisa mi si mi idea ta ok pa mi por sigi. Mi a warda hopi anja en vano, sin cu e permiso a jega.
Y na cierto momento den mi bida, circumstancianan a pone mi realisa esaki asina cla.
Mi a warda asina hopi anja riba permiso, pero di ken eigenlijk?
Y di berdad, ken por conoce mi idea, sonjo of ilushonnan miho cu mi mes, cu nan por bisa mi cu mi ta suficiente sabi of bale la pena pa mi bay p’e?
Den realidad di bida, tanten mi no ta hasi danjo na otro hende y na creacion, mi ta liber pa hasi loke mi ta desea… mi a cuminsa realisa poco poco. Mi ta OK…
Continue reading “Bo ta wardando riba permiso?”
Perfeccion ta existi? No, perfeccion ta e caminda! Ora nos acepta esaki, nos por cuminsa mira e beyesa real di bida, tambe den e imperfeccion! Marilyn Monroe, considera un beyesa eterno a bisa cu ‘Imperfeccion ta beyesa’. Berdad of no?Les’e y pens’e!
Imperfeccion ta beyesa. – Marilyn Monroe.
Bida por ta perfecto den tur su imperfeccion. E asunto ta cu hopi biaha nos mes ta pensa cu nos mester logra e situacion perfecto prome cu nos tuma accion. Realidad di bida ta mustra nos hopi biaha cu perfeccion ta e caminda. Naturalesa no ta perfecto, pero ta den e imperfeccion aki juist ta sinta su beyesa.
Marilyn Monroe, considera un beyesa eterno a bisa cu ‘Imperfeccion ta beyesa’. Pesey ta bon pa nos sinja aprecia e Imperfeccion den tur cos. Pa cuminsa cerca nos mes. E ora bo ta cuminsa mira tambe e beyesa di tur cos, e beyesa di bida. Aprecia esaki ora bo discubri’e!
Continue reading “E beyesa di imperfeccion”
Nos por sinja algo positivo di cosnan cu parse malo? Laga nos cada un pensa un rato mas y pensa con nos por re-conecta cu e cosnan cu tin balor real den bida… re-conecta cu otro, pensando bon di otro y pa otro, no kap mata si no tin mester, conta bo yiunan y nietonan di e bondad di Dios, bisa otro ‘bon dia’…
No lubida cu Tera ta encanta sinti bo pia na Suela y e Biento gusta hunga cu bo cabey. ~ Kahlil Gibran ~
Kico naturalesa ta parse di kier sinja na asina hopi lugar di mundo? Y podise, nos na Aruba tambe tin algo di sinja di un misa, scolnan y matanan di naturalesa cu a ricibi danjo di e hoos recientemente? Bida di hende a keda gespaar, mescos cu e muchanan durante ora di scol. Stranjo no, si bo pens’e bon. Misa, scol, mata cu danjo. Nan ta pidiendo nos un poco mas atencion? Nos Aruba ta paga suficiente tino na nos coneccion cu naturalesa? Na nos bida emocional y spiritual? Si bo lesa e quote bunita di Kahlil Gibran, kico e ta pone bo sinti?
Continue reading “Mensaje di naturalesa”
Nos cultura di tapa cos, buracheria y miedo.Mi tabata corda con di chikito mi tabata mira hende grandi bebe burachi y pleita y bringa cu otro den nan buracheria. Esaki a pone mi haja rabia riba alcohol.Y mi ta realisa cu nos ta pa gran parti loke nos ambiente directo a laga nos sinti como mucha chiquito.
E sombra di mi bida ta e cosnan cu mi a hinca den mi rugtas di bida. No solamente te cu mi 10 anja, pero te ainda cu mi ta un muhe adulto. E cosnan cu otronan tabata desaproba di mi, pero tambe e cosnan cu a hasi ami dolor como mucha y cu mi a manda pa un caminda scondi den mi celebro cu ni ami mes por a jega pa hopi anja.
Mi tabata papia cu un amigo tocante dolornan di bida y den combersacion poco poco cosnan a cuminsa sali di mi subconciencia. Mi tabata corda con di chikito mi tabata mira hende grandi bebe burachi y pleita y bringa cu otro den nan buracheria. Esaki a pone mi haja rabia riba alcohol.
Continue reading “Nos cultura di tapa cos, buracheria y miedo.”
Bida ta un caminda y no un destinacion. Stap pa stap e caminda ta manifesta su mes. Y cada stap ta ok…
Den universo tur cos tin su lugar y tur momento su nificacion…
Tin ora bida ta manifesta su mes diferente cu nos a pensa y nos tin cu sigi cana.
Esaki ta parti di nos crecemento como ser humano.
Bida ta un caminda cu hopi crusada, cada un cu su significacion.
No tin eror, solamente conciencia.
Conciencia semper ta expande, ora nos desea pa un otro, loke nos ta desea pa nos mes.
Cada hende cu nos topa ta maravija di existencia.
Nos cada un ta riba e caminda perfecto pa cumpli cu nos compromiso cu bida.
Uni den nos amor pa bida.
Cumpliendo cu nos rol, perfectamente!
Ingrid , 2011
Ciclonan di Bida… nan ta hasi nos alegre of tristo of nos por sinja algo di nan… cu bida ta un proceso…. infinito…
E ciclonan di bida ta infinito…
Nan semper lo sirbi nos,
Paso bida ta un proceso cu ta den sirbishi di bida mes…
Ora tur cos ta mustra hopi bruha…
Moviendo den otro direccionnan…
Ora porta y oportunidadnan ta sera…
Corda cu tur cos tin su ciclo…
Mescos cu bida mes…
Loke bo ta experenciando ta pasahero…
No ta importa si bo ta pensa si esaki ta ‘bon’ of ‘malo’…
Dus no jam’e un cos of e otro…
Simplemente…acept’e manera loke ta pasando ‘awo’…
Sa cu bo lo move dor di dje na un forma cu hopi pas…
Y un dia… tur cos lo ta nada otro cu ‘BON’…
Esey ta e dia cu tur cos ta haja su lugar…
Den e ciclo infinito cu jama ‘BIDA’…
Bibando den temponan turbo-lento…No tin tempo …Contacto ta limita…Relacion ta pasahero…Bida ta pasa laga nos… Ingrid Werleman, pensando riba bida www.comprondiendobida.com


text:
Comprondiendo Bida…E Rason di nos existencia:
Compronde bo Bida… hasi algo bunita di dje…bendiciona tur dia….biba conciente cada momento….
Esaki ta loke nos kier logra cu ‘Comprondiendo Bida Online‘… Si ta posibel, nos lo kier a bin te den bo cas y splica bo personalmente….perooooo…como cu esey no ta alcansabel, nos a crea ‘Comprondiendo Bida Online’. Un motivacion grandi pa esaki ta e cantidad di peticionnan y recuerdonan cu ainda nos ta ricibi, di hopi fannan di e projectonan anterior di Comprondiendo Bida.
Comprondiendo Bida a nace na 1995 como un deseo di mi persona y Dimitri Halley pa comparti informacion di nos alma cu e pueblo di Aruba. Cosnan cu nos a sinja dor di e trajectoria humano y di otro hende cu a duna nan aporte na un projecto cu e unico pretencion pa comparti nan alma, mente y espiritu cu e comunidad.
Mientras tanto bida a cambia y e exigencianan tambe. Pa e motibo aki ta amplia e temanan di Comprondiendo Bida cu topiconan di interes practico di bida. Bida a bira ainda mas pura cu antes y pa motibo aki, nos ta inclui tambe tips pa hasi nos bida den tur sentido mas facil. Esaki por ta di e cos mas chiquito den bo cas te e make over total di bo garage of cas.
Tips practico:
Cu experencia di hopi anja scirbiendo riba temanan di bida y alma nos ta selecta nos profesionalnan local cu kier contribui na un comunidad mas felis y bunita. Den esaki nos ta monitor e calidad di informacion. Nos kier scirbi di tur tema y asina contribui na kibra silencio riba temanan cu ta taboe den nos comunidad.
Abo tin deseo di haja informacion riba temanan di bo interes?
Cada un di nos tin su propio interesnan den bida…un persona ta haja importante pa haja sa con pa mehora su tecnica di medita y otro hende ta desea di haja sa mas con pa mehora su relacion, of con pa duna un miho contribucion na nos medio ambiente. Pesey nos ta pidi si bo tin necesidad na informacion, laga nos sa. Bo por hasi bo preguntanan riba nos blog.
Bon bini na ‘Comprondiendo Bida Online’…
Danki pa referi nos na bo amigo y famianan, na Aruba y den exterior…
Eugenia Ingrid Werleman…


text:
You are here
Gabinete Eman Ta Atacha Integridad Y Credibilidad Di Pais Aruba
ORANJESTAD (MEP) -- E no por ta coincidencia of mala suerte pero mas bien e tin di haber cu e hecho cu Gabinete Eman mes ta gusta deal cu hende cuestionabel.
Banda di esaki Gabinete Eman y muy en especial Minister Mike Eman no ta tene su mes na e acuerdonan y e supervicion financiero di CFT cu nan mes a boga pe. Cu e manera di goberna aki door di tene man cu hende cuestionabel y no tene su mes na acuerdonan, Gabinete Eman ta atacha integridad y credibilidad di Pais Aruba.
Integridad di gobernacion
No ta un biaha, pero ta diferente biaha caba ta sali na cla cu Ministernan di Gabinete Eman ta tene man y deal cu hendenan cuestionabel. Asina nos ta haya e relacion di Minister Eman cu Kiko Gomez, e gobernador di miedo di La Guajira cu ken Minister Eman kier a traha un hub aereo pa e negoshi di fruta y berdura. Pero despues di yen di brasamento y fiestamento na e fiesta di hacimento di aña di ex Minister Balkenende na Aruba, ata husticia na Colombia a encarcela Kiko Gomez bou sospecho di asesinato, contrabanda y narcotrafico. Tambe nos ta haya e negoshi di strawberry na unda cu Minister Oduber a deal cu e criminal Span Ospino, kende a tira atraco den dia cla den zona turistico y kende a bay sera pa contrabando di arma. Condenabel ta cu Minister Oduber a manda paga e criminal aki 11 mil dollar di placa di Pueblo pa un proyecto cu nunca a mira luz di dia. Djey nos ta haya El Pollo Carvajal kende mester a bira Consul di Venezuela na Aruba y tabata wordo busca pa husticia Mericano bou sospecho di narcotrafico liga na FARC. Y ultimo aki ta e escandalo cu Roberto Rincon, amigo di El Pollo, y menciona den prensa internacional como bon amigo di Mike Eman y Mike de Meza kende husticia Mericano ta busca bou sospecho di labamento di placa y soborno. Tur e casonan aki ta atacha e integridad di e Ministernan di Gabinete Eman y cu esaki ta atacha e integridad di gobernacion y e bon nomber di nos Pais.
Credibilidad financiero
Mal gobernacion di Gabinete Eman a pone cu nos finanzas publico a bay full for di balansa y cu esaki e credibilidad financiero di nos Pais ta bay perdi. E situacion a bira asina malo cu hasta bou di supervicion financiero di Hulanda nos Pais mester a bay pa no perde cara internacional y core cu inversionista potencial. Ta Minister Eman mes a boga pa e supervicion financiero door di sera acuerdo cu CFT y bin cu norma financiero den Ley di CAFT y awor no kier cumpli cu su mesun palabra. Gabinete Eman ta haci deshaci y laga tur conseho di CAFT un banda, coriendo e risico di haya un otro KB di Conseho di Minister di Reino. E manera di anda aki di Minister Eman ta atacha e credibilidad financiero di nos Pais y ta pone Pueblo su cara na berguensa.
Pueblo mester boga pa hende integro den gobernacion
E ta simpel, pa nos Pais por progresa, Pueblo mester boga pa vota pa hendenan integro drenta gobernacion di nos Pais. Pasobra tanten cu Gabinete Eman keda na mando, e bon nomber di Aruba lo keda wordo atacha door di dealnan cu hendenan cuestionabel y nos credibilidad financiero lo bay perdi na mal gobernacion di Gabinete Eman.


text:
Na prome lugar un pabien na tur hende muher riba Dia Internacional di Hende Muher y en especial na Nora Eleonora, kende a keda presenta como candidato di ReD na cas cu ta simboliza Laura Wernet Paskel, e prome hende muher riba un lista politico den historia di Aruba.
Y pabien tambe na pueblo di Aruba cu Dia di Himno y Bandera cu ta den porta.
Di acuerdo cu diretiva di ReD, Carnaval ta tra’i lomba y awor pueblo ta cuminza prepara pa tuma un decision importante na september proximo.
Manera nos a anuncia caba partido ReD ta bay participa na eleccion 2017. Pa mas informacion tocante nos partido blanco, bishita nos FB page: Red Democratico.
ReD ta bay tin su prome actividad publico diadomingo awor 12 di maart na Centro di Bario Tanki Leendert entre 10.00 y 13.00. E ta un koffiemorgen, cu koffie y bolo sabroso.
Tambe tin e posibilidad pa adkiri e sticker cu e lema di nos campaña: “Voz di Pueblo den Parlamento”.
Mas importante ainda ta pa sera conoci cu e lider nobo di ReD, sr. Ricardo Croes, y nos candidato cu ta representa e muhernan balente di Aruba, sra. Nora Eleonora.
Nos ta pidi tur nos miembronan, simpatizantenan y publico en general pa bin pasa un rato agradabel.
Luna di maart t’e periodo di celebracion di Himno y Bandera. For di 12 di maart nos ta drenta den e ambiente patriotico.
Si nos no defende nos Patria, ken otro lo hacie. Ban prepara pa castiga cu nos voto tur e politiconan cu solamente ta busca con pa enriquece nan mes riba custia di pueblo.
Pesey nos ta conta cu bo presencia, sin falta, diadomingo awor entre 10.00 y 13.00 na Centro di Bario Tanki Leendert.


text:
Geboei na man cu pia Edmar L. A wordo treci Corte pa tratamento di su caso. E motibo ta cu varios biaha caba e tabata envolvi den incidente cu uzo di arma di candela. E biaha’ki e mester a presenta pa tres acusacion di delitonan violento.
E acusado, kende tin apenas 19 aña di edad, a caba di sinta un condena aña pasa ora cu el a bolbe haya su mes envolvi cu husticia. .
E ta wordo acusa cu riba 22 Juni 2017 alrededor di 5:30 am, el a tira un persona den su pia den caya principal di San Nicolas, un hecho cu a causa panico ya cu tabatin basta persona riba pia den e area comercial ey.
E otro acusacion ta cu riba 13 di mei, 2017, e l a menasa un persona cu morto bisando: “Bo kier mi hinca bo awor, Bo kier mi tirabo den bo frenta”.
Tambe e ta wordo acusa cu riba 27 di juni, 2017, el a los bala riba e cas na Pos Chiquito.
Por ultimo, el a wordo acusa di posesion di arma di candela y municion. Na momento di su detencion, den e cas a haya un arma di candela y municion. E caso no por a wordo trata anteriormente, ya cu mester a laga haci testnan forensico riba e arma di candela cu a wordo haya na e cas.
E acusado durante tratamento di e caso a keda insisti cu si Hues mira e grabacionnan, por nota claramente, ora di e tiramento, cu no tabata su intencion pa tira e victima. Ora cu el a mira e homber biniendo den su direccion, el a kere cu ta un arma di candela e tabatin den su man. P’esey el a los e bala den loco y no dirigi riba e persona. “Si mi kier a mat’e, mi lo tira directo riba dje y mi a los mas cu un bala. Ta awo mi ta bin tende cu ta un boter e homber tabatin den su man.”
Den e otro caso, cu a tira riba un cas, el a splica cu el a bay busca un amigo na Sabana Basora pa bay San Nicolas. El a dicidi di coy un short cut pa yega caminda grandi, ora cu banda di Dior ora el a mira e gang di Pos Chiquito y Sabana Basora. El a dicidi di bira coy otro ruta y dado momento su amigo a bis’e: “para”, dilanti un cas. E amigo a baha y a los un tiro riba e cas, cual tabata cas di un di e hobennan den e gang. Segun e ta bisa, el a zundra e amigo y a bise subi pa nan bay for di e sitio. “No t’ami pero mi amigo a los e tiro.”
E acusado a bisa Hues cu e mester di ayudo psicologico pasobra tin anochinan cu e no por drumi pensando cu e cos aki por tabata pio. Ademas, cera na KIA, e no ta haya ningun bishita desde cu el a cay cera. E tin contacto solamente cu su wela y welo cu ningun hende mas. Hues a bisa cu e mester pidi su Abogado cuminsa cu e proceso aki pa haya tratamento.
Apesar cu el a bisa di no a tira dirigi, Fiscal ta haya cu intento di asesinato a keda proba. Pero tambe e demas e acusacionnan, apesar cu e ta bisa cu ta un amigo di dje a los bala riba e cas na Pos Chiquito. Mirando cu e cantidad di acusacionnan y e hecho cu no ta prome biaha cu e ta envolvi cu husticia y uzo di arma di candela, a pidi un castigo di 12 aña incondicional pe.
Aki dos siman tin veredicto den e caso aki.
Ministerio Publico a pidi 12 aña pa hoben di 19 aña acusa di intento di asesinato
Geboei na man cu pia Edmar L. A wordo treci Corte pa tratamento di su caso. E motibo ta cu varios biaha caba e tabata envolvi den incidente cu uzo di arma di candela. E biaha’ki e mester a presenta pa tres acusacion di delitonan violento.


text:
Siman pasa Grand Master Chaco Cornelio a biaha pa Muju, Korea pa participa como referee internacional n’e campeonato mundial.
E siman aki e atletanan di Brazil Taekwondo Stichting cu a biaha pa Korea pa participa n’e Korea Open y nan a asisti n’e campeonato mundial y tabata testigo di con Grand Master Chaco Cornelio ta para referee den veld n’e campeonato mundial aki na Muju, Korea.
Den e orario di pauze, e atletanan di Brazil Taekwondo a cana bay n’e museo di Taekwondo y nan a mira e portret di Grand Master Chaco Cornelio den e museo.
E atletanan di Brazil Taekwondo tabata masha contento di por a mira esaki personalmente y nan a puntra Grand Master Chaco Cornelio varios pregunta.


text:
Segun Otmar Oduber, creando asina e.o. un foot traffic
‘Ora bo weita riba e existencia y motibo di existencia di Caya Betico Croes, shopping no lo por t’e motibo mas (mester ta autocritico).
Bo mester converti Caya Grandi den un centro di entretenimiento. Un “amenity” manera cu e ta na Merca y diferente otro parti di mundo caminda cu ta percura pa tin sombra pa hendenan tin gana di shop den caya.
Percura pa tin entretenimiento den sentido di ‘cafetjes’ den henter Caya Betico Croes, restaurant y sitionan cu kisas hasta show ta tuma lugar pa haci’e un atraccion”, segun ex Minister di Turismo, Otmar Oduber.
Ora e ta kere cu mester realisa cu e direccion di Caya Betico Croes mester haya otro destinacion y esey ta loke cu POR ta propone den su programa, asina Otmar Oduber a duna di conoce. Automaticamente tur e tiendanan cu ta bende calidad lo keda lo amplia y lo inverti pa trece volumen di hende den caya, loke nan ta yama e ‘foot traffic’.
Pues personanan cu ta cana keiro y shop den e area aki. Esey no ta kita cu por permiti trafico pasa, mientras cu tin e tram ta coriendo.
Pues tin cantidad di posibilidad, incluso fomenta condominio, apartement/vivienda n’e edificionan aki pa trece e ‘foot traffic’.
Si enfoca un poco mas pabou, mas y mas mall ta bin rond di e hotelnan tambe. Kiermen a sera e pasada di tur turista cu ta keda den hotel, rondona nan cu mall.
Sera e pasada di tur turista cu ta bin riba barconan crucero serando e cu tur sorto di mall y sigui duna permiso pa mas mall rond di waf. Y p’e local cu tabata interesa pa bay den Caya Grandi bo a permiti cu den tur bario di Aruba tur sorto di tienda habri.
E problema ta, cu pa motibo di casonan den Corte y construccion malo cu a tuma lugar den Caya Betico Croes, awe no por habri e trafico pa autonan pasa.
Pasobra combina auto cu tram, ta masha imposibel mes. Esaki no di awe, sino for di tempo cu tabata papia cu Camara di Comercio, a bisa cu esaki lo no por ta posibel.
‘Prome Minister a hasta priminti esaki ora cu mi a sali for di Gobierno y te dia di awe e no a tuma lugar.’
Concluyendo sr. Otmar Oduber a enfatisa cu E Forsa Nobo (POR) ta convenci cu Caya Betico Croes mester por haya un destinacion nobo.
Haci’e un atraccion turistico y uno cu nos propio hendenan lo ta interesa pa bishita. Mundo ta cambia y mester sa di desaroya, pero mester tin e espacio y posibilidad pa haci di Caya Grandi un atraccion nobo.


text:
Lio a nace na Boneiro dia 25 di juli 1919 y for di 1937 e ta biba na Aruba. For di dia cu el a pone pia riba suela di Aruba, el a demostra su aprecio pa e isla aki cu su hendenan y su cultura. Prueba di esey ta su aporte grandi na nos himno “Aruba dushi tera”: E di tres couplet ta su inspiracion: “Grandesa di bo pueblo ta su gran cordialidad. Cu Dios por guia y conserva su amor pa libertad.”
Lio Booi tin diferente publicacion literario na su nomber, entre otro “Golgotha” publica na 1967 den “Antilliaanse Cahiers’, “Muchila” publica na 1969 y E Flamingo di Aruba” publica na 2006. Y ken no ta corda e exito grandi di su obranan musical “E perla di Caribe’ di 1955 y “Amor di Kibaima” di 1969.
Hubert Booi werd op 25 juli 1919 op Bonaire geboren en woont sinds 1937 op Aruba. Aanvankelijk werd hij door de fraters voorbereid om priester te worden. Hij leerde Latijn bij Pater Roghmans op Noord, maar het zou anders lopen. Hubert Booi is nu bekend als dichter en als kenner van het Papiamento.
Na verschillende functies als bankemployé en boekhouder, werd Hubert Booi waarnemend Hoofd van het Toeristenbureau en van de Arubaanse Voorlichtingsdienst (naast N.A. Piña). Vanaf 1963 werd hij Hoofd van het Bureau Cultuur en Opvoeding en vanaf 1978 tot aan zijn pensionering in 1980 functioneerde hij als Hoofd van het Instituto di Cultura.
In die posities groeide Hubert Booi uit tot een belangrijk promotor van het culturele leven op ons eiland. Zo was hij mede-oprichter van de Arubaanse Kunstkring en bestuurslid van de Sociedad Bolivariana. Daarnaast speelde hij toneel en schreef hij toneelstukken, gedichten en verhalen. Hij is auto-didactisch kenner van talen, waaronder Russisch, en auto-didactisch schilder. Als Papiamentstalig dichter schreef Hubert Booi onder meer liederenteksten voor Padú Lampe en de tekst van het Bonaireaanse volkslied. Er is nog veel ongepubliceerd werk van hem in de Collectie Ito Tromp in de Biblioteca Nacional Aruba, waaronder veel (gelegenheids)poëzie en liederen, en twee vertalingen: Un soño riba bispu di Pasku (Christmas Carroll) en een beginfragment van Romeo y Julieta (Romeo and Juliet). Zijn religieuze theaterstuk 'Golgotha' verscheen in 1967 in de Antilliaanse Cahiers; in 1969 publiceerde hij Muchila. Hij is vooral bekend wegens zijn musicals E perla di Karibe (1955) en Amor di Kibaima (1969). Behalve wegens deze publicaties en presentaties is Hubert Booi bekend als verdienstelijk declamator van eigen werk.
Hubert Booi reisde veel en voelde zich als talenkenner kosmopoliet, maar behield veel aandacht voor Aruba. In zijn werk staan twee thema's centraal: de liefde voor het Papiamento dat immer zijn aandacht heeft gehad en van welke taal hij decennialang een groot promotor is geweest. Booi gaf vele cursussen aan wie Papiamento wilde leren, hij verzorgde lezingen voor radio en televisie over taal en cultuur in het programma Nos Tera, en hij was bijvoorbeeld lid van de spellingcommissies Daantje en Maduro.
Het tweede terrein is dat van de literatuur die hij beoefent in een Papiamento dat niemand minder dan ex-gouverneur en dichter-auteur Cola Debrot karakteriseerde als het "vloeiende adagio-ritme dat wij reeds kennen van Juan de Castellanos uit de zestiende eeuw." (Debrot 1985: 206)
De Arubaanse criticus Henry Habibe wees op het magistrale taalgebruik en de muzikaliteit van de gedichten, op de humor en de spanningsopbouw in de verhalen. Hij rangschikte Hubert Booi's werk bij de 'literatura indianista' omdat hij er een diep gevoeld nationalisme en persoonlijke identificatie met de Indiaan in aantrof. In dit verband is het gedicht 'E ultimo Karibe' wel het meest bekend geworden, dat Henry Habibe als volgt karakteriseerde: "pa su tema, [E ultimo Karibe] ta pertenesé na un konhunto di literatura indianista ku ta eksisti na henter Amérika latina, fo'i Argentina te Méxiko. Nos por bisa, trankil, ku e ta e úniko den su genero na nos idioma, o más konkretamente na Aruba, ja ku na Korsow no ta existi e género ei (indianismo) Den su afán romántiko Booi a buska un nota original pa Aruba (kolor lokal) i asina el a jega na identifiká su mes ku un indján: 'e último Karibe'. I pa expresá asina su 'nashonalismo' e poeta a hasi uso di un rekurso masha frekwente den 'Romantismo' na Latino-Amérika: identifikashón ku un indjan." (Watapana II-8, maart 1970: 4-7)
Hubert “Lio” Booi
Nos gran amigo Hubert Lio Booi a cumpli na juli ultimo, 90 aña, un edad cu ta prueba di un bida largo di hopi amor, di un bida familiar, social y cultural hopi rico, di experiencia y sabiduria.
Lio, manera hopi di nos ta yame, a nace na Boneiro y cu edad di 18 aña el a bin biba na Aruba. E tabata cerca e fraternan pa su preparacion pa pader. El a siña Latin cerca Pader Roghmans na Noord, pero destino a dicidi otro. Awor Hubert Booi ta conoci como poeta, declamador, traductor, compositor, musico, pintor y conocedo di Papiamento.
Lio a lanta su famia hunto cu su señora Ina cu hopi amor. Lio y Ina a haya 6 yiu.
E tabata traha como empleado di banco y como boekhouder, pa despues bira hefe suplente di Oficina di Turismo y Arubaanse Voorlichtingsdienst. Na 1963 Lio a bira Hefe di Oficina di Cultura y Educación y for di 1978 te ora el a bay cu penshun na 1980 el a traha como Hefe di Instituto di Cultura. Den e posicionnan ey Lio a crece bira promotor importante di e bida cultural riba nos isla. E tabata hunga comedia tambe y e tabata skirbi obra teatra, poesia y storia. E ta un conocedo autodidacto di idioma, entre otro di Ruso, y e ta un pintor autodidacto.
Lio a produci hopi.
Algun di su obranan literario ta: Golgotha, un drama religioso, publica den “Antilliaanse Cahiers”, 1969, Muchila, un antologia cu poesia y prosa, 1969, Amor di Kibaima, musical, 1970, E perla di Caribe, obra teatral, 1955, publica na 1998, E flamingo di Aruba, un antologia di hopi poema y storia, 2006, un publicacion di Editorial Charuba
Tin obra di Lio den diferente antologia:
- Di Nos, di Pierre Lauffer, 1971
- Cosecha Arubiano, 1983
- Pa saka kara, 1998,
- Isla di mi, di Frank Williams, 2000
Lio a ricibi na aña 1999 e prestigioso premio literario “Cadushi di Cristal” pa su trabou riba tereno literario, pa su contribucion na idioma Papiamento y su literatura. Instituto di Cultura tambe a reconoce Lio su trabou: e patio di Instituto di Cultura ta carga su nomber – “Plasa Hubert “Lio” Booi”. Na 1998 Biblioteca Nacional Aruba a duna homenahe na Lio y a publica e obra teatral di Lio “E perla di Caribe”, skirbi na aña 1955. Lio a biaha hopi y como un bon conocedo di idioma e tabata sinti su mes un cosmopolito, pero el a keda cu hopi atencion pa Aruba. Dos tema ta central den su obra. E prome tema ta amor pa Papiamento y e di dos ta e tereno di literatura na Papiamento. Pa Biblioteca Nacional Aruba ta un honor grandi pa dedica e prome anochi di Luna Cultural 2009 na Lio.
Fuente: Saca for di e.o. “E flamingo di Aruba”
Concierto Dominical “Donny Laclé”
diadomingo dia 26 di juni
cu programa special pa Hubert Booi
E Concierto Dominical “Donny Laclé” di diadomingo dia 26 di juli na “The French Steak House” di Manchebo Beach Resort & Spa lo ta un concierto masha special. E concierto aki ta un homenahe na señor Hubert (Lio) Booi cu ta celebra e bunita edad di 90 aña.
Lio Booi ta un persona multifacetico, conoci y aprecia pa su poesia-, storia- y canticanan pa grandi y chikito.
Lio a nace na Boneiro dia 25 di juli 1919 y for di 1937 e ta biba na Aruba. For di dia cu el a pone pia riba suela di Aruba, el a demostra su aprecio pa e isla aki cu su hendenan y su cultura. Prueba di esey ta su aporte grandi na nos himno “Aruba dushi tera”: E di tres couplet ta su inspiracion: “Grandesa di bo pueblo ta su gran cordialidad. Cu Dios por guia y conserva su amor pa libertad.”
Lio Booi tin diferente publicacion literario na su nomber, entre otro “Golgotha” publica na 1967 den “Antilliaanse Cahiers’, “Muchila” publica na 1969 y E Flamingo di Aruba” publica na 2006. Y ken no ta corda e exito grandi di su obranan musical “E perla di Caribe’ di 1955 y “Amor di Kibaima” di 1969?
E prome parti di e programa di e diadomingo aki ta consisti di un homenahe na Lio di parti di famia Booi. Entre otro su yiu muhe Ludwina Booi, residencia na Hulanda, ta aporta cu su bos y su guitara, su nieto Jurgen Booi ta toca algun piesa riba piano y su nuera Vicky Booi tin un dedicacion special.
Pa 12.00 or lo tin un sorpresa masha grandi, ora un orkesta y coro bou di direccion di señor Bartholomeus (Roy) Sneek subi escenario pa pone enfasis riba e merito musical di señor Hubert Booi.
E Fundacion pa Talento Musical cu ta organisa Concierto Dominical ta duna señor Hubert Booi, cu tambe ta forma parti di e fundacion aki, for di awor caba un caluroso pabien y ta dese’e hopi aña mas cu nos. Nos ta invita tur e bishitantenan fiel di Concierto Dominical y henter pueblo di Aruba pa ta presente dia 26 di juli.
Links:


text:
Kathleen Tielman
Kathleen Tielman mescos cu Gabi Mercera ta bini for di Boneiro. E ta un juffrouw di scol y e tin 10 aña trahando na kolegio Kristu Bon Wardador na Boneiro. Kathleen a duna les na mucha di kleuter y mucha di 1e y 2e klas. Kathleen ta gusta su trabou, traha cu mucha y e ta eherce esaki cu hopi entusiasmo. E tin su mes programa na radio pa mucha cu yama “E koto di alegria” y e ta pa mucha di diferente edad.
Su presentacion durante e siman di buki ta bay ta un cuenta cu e mes a skirbi basa riba e tema di siman di buki, Multiculturalidad. Esaki lo wordo presenta cu dramatisacion, cu cantamento y movecion. Den e presentacion e ta uza popchi tambe. E cuenta yama “E prinses cu kier a siña muchanan lesa”. Su deseo ta cu hopi mucha cera conoci cu e cuenta y su manera di presenta.


text:
WILLEMSTAD - InselAir a pospone re-introduccion di su buelonan entre Còrsou y Sürinam pa algun siman. E prome buelo lo tuma lugar dialuna dia 18 di december 2017. Anteriormente InselAir a informa cu e buelo nan lo cuminsa opera bèk dialuna 20 di november 2017. E fecha aki a wòrdo scogi a
Day: November 14, 2017
Manera ta di spera Ys c.s. a nombra Jardim presidente interino na CBCS
WILLEMSTAD – Awe mainta Hunta di Komisario na Banko Sentral di Korsou i Sint Maarten, a anunsiá ku nan a nombra dos direktor interino den direktiva di Banko Sentral. Falta tres dia pa Chos Romero baha ku penshun i na ougustus e hunta di komisario a kuminsa selektá dos direktor
Despues ku nan a paga pa daño – Seguro New India ke kobra outomobilista tur sèn bèk
WILLEMSTAD - Dia 27 di november wes lo reanudá tratamentu dje kaso kaminda nan a paga un outomobilista e claim ku ela entrega pasobra ela aksidentá pero seguro a bin haña sa ku e tabata fuma i awor nan ke nan sèn bèk. E aksidente a sosodé na altura di Franklin
Huez-Comisario ta alarga y suspende detencion di Paul Croes y di Roque Aparicio
Na april di otro aña lo tin un Regiezitting Huez-Comisario den casonan penal na Corte di Prome Instancia di Aruba a dicidi ayera pa alarga detencion preventivo di e sospechosonan Paul T.F. Croes y Roque Aparicio den e caso Ibis cu 30 dia. Riba peticion di Ministerio Publico, Huez-Comisario a suspende detencion
IDEA cu exitoso tayer – Workshop “Di Agricultor pa Empresario” durante e proceso di habri bo negoshi
Ganador a busca su premio di 57 mil florin di jackpot di Lotto Di Dia
Lotto di Dia a conoce un otro feliz ganado di e suma bunita di 57 mil florin, na comienso di november. Ta trata di senjora Mary Josefina D. cu a keda masha contento cu su tremendo premio. E ganadora a cumpra diferente combinacion di number pa Lotto di Dia riba 4
Auto a dal un mucha di 2 aña na Nuñe
Diadomingo marduga un team completo a traha duro Den par di ora a muda Emergency Department y Gips Kamer
Diasabra a cuminsa cu e mudamento di Emergency Department, unda cu a cuminsa move algun aparato. Diadomingo desde 5:00am a sigui cu e mudamento y aki a cuminsa pone e camanan y tur material necesario pa nan por sigui atende pashentnan. Coordinador Medico di Emergency Department, Dr. Deepu Daryanani a
Placa a disparce
Gang kier a bati hoben na Sabana Basora
Dialuna anochi presencia di Polis ta wordo pidi na un adres na Sabana Basora, unda un gang, sea di Pos Chiquito of Sabana Basora, kier a bati un hoben. Na e sitio e patruye di San Nicolas ta papia cu e señora A.A., kende ta declara cu tres mucha homber a


text:
E maneho pa stimula y mehora entrada (salario, pensioen of beneficio) ta bisa con partidonan ta wak reparticion di entrada den nos pais. E ta bisa tambe ki balor partidonan ta duna na forsa di compra di ciudadanonan. E programa di partidonan politico di oposicion, ta bisa sinembargo poco rib’e tema aki. E programa di partido AVP al contrario ta masha explicito rib’e tema importante aki. AVP ta propone e siguiente accionnan di maneho di entrada den e siguiente Gobierno di AVP, segun Rene Herdé.
ENTRADANAN MAS ABOU
E gruponan mas vulnerabel den nos comunidad, pensionadonan cu pensioen chikito, hende cu ta haya onderstand of un salario minimo, semper a conta cu un atencion special di AVP. Como partido christian democrata AVP ta haya cu Gobierno tin un responsabilidad special pa e grupo grandi aki di nos comunidad, sr. Herdé ta splica.
Pa e gruponan cu entrada mas abou aki AVP ta propone den e siguiente gobernacion e. o. mehoracion di nan entrada cu e siguiente puntonan di maneho:
- Redobla e onderstand pa hende cu un handicap;
- Haci posibel pa hende cu un handicap bou di e e dad di 18 aña, tambe por haya onderstand. Awor aki nan mester warda te ora nan cumpli 18 aña. AVP ta bay canbia e ley pa haci’e posibel;
- Famianan cu un entrada abou lo haya un beneficio di Gobierno pa yuda paga e huur di cas. E huurtoeslag aki tambe lo conta si e cas ta un cas priva.
REDUCI PRIMA DI AZV
Bou Gobiernonan di AVP a introduci e “reparatie toeslag” y a aumenta asina e pensioen di behez dos biaha. Pa e grupo grandi di pensionadon AVP ta bay reduci e prima cu pensionadonan tin cu paga pa nan seguro medico, sr. Herdé ta mustra.
FAMIANAN HOBEN
Tin un grupo grandi di hobennan cu ta caba na estudio, cuminsa traha y kier cuminsa un famia. Awor aki parti grandi di nan entrada ta bay na cubri gastonan regular, na paga nan fiansa pa estudio y hipoteca di un cas. Nan merece un maneho di nan Gobierno, cu ta reconoce con duro nan ta traha y ta duna nan espacio financiero pa lanta nan famia.
Pa e grupo di famianan hoben aki AVP ta propone pa yuda e cu
- Miho un areglo pa paga nan fiansa di estudio bek. Den 10 aña por kita 10 mil florin for di nan entrada riba cua nan tin cu paga belasting;
- Ta bay aumenta e contribucion pa gastonan di educacion (schoolgeld);
- AVP ta bay introduci un arelgo pa famianan hoben paga costonan di scol y actividadnan educativo pa nan yiunan;
- Ta bay aumenta e garantia di Fondo di Garantia pa Vivienda, pa famianan hoben por yega na cumpra of traha nan cas mas lihe.
Cu e pakete di incentivonan fiscal y ayudo directo aki cu AVP ta propone, lo sigui yuda mehora forsa di compra pa famianan hoben, pa pensionadonan y pa famianan cu un entrada abou.
Di e forma aki nan por haci mas pa nan famia. AVP ta e unico partido cu ta atende e tema aki den forma integral y cu atencion pa tur grupo den comunidad. P’esey cu AVP di berdad tur hende ta bay PADILANTI! Sr. Herdé ta conclui.


text:
Bon estilo di bida relaciona cu bo curason
Relaciona cu henter luna di september a dedica na curason y pa motibo cu ta celebra dia 29 di september Dia Mundial di Curason Departamento di Salud Publico y IBiSA ta sigui informa publico kico por haci pa yega na bon estilo di bida. Movecion regular, alimentacion balansa y custumber saludabel ta mantene bo curason bon p’e bati mas largo den transcurso di un hende su bida. Hopi ta esunnan cu ta muri tur aña pa motibo di malesa di curason. E cifranan ta alarmante: di cada 3 persona aki na Aruba uno ta muri di curason of pa motibo di malesa circulatorio. Preocupacion pa cuida bo curason mester bira un rutina diario. Ta pa e motibo ey Departamento di Salud Publico y IBiSA ta haci un yamada na tur hende pa nan desaroya custumber saludabel cu ta permiti nan mantene un curason saludabel y biba un bida mas largo y saludabel. Con pa haci esaki? 1. Aumenta e porcion di fruta, berdura y fibra den bo alimentacion; 2. Modera uzo di salo, sucu y vet menos saludabel; 3. Na luga di uza lift, haci uzo di trapi; 4. Parkeer bo auto un tiki mas leu di bo destino; 5. Tuma un break activo; 6. Evita humamento (tabaco); 7. Si bo tin yiu motiv’e pa haci deporte y pa hunga pafo den aire liber. 8. Haci control medico regularmente pa controla presion di sanger, colesterol, triglyceride, peso y midi di cintura. Ta midi cintura na haltura di e lombrishi. E cintura mag di yega te cu 35 inch of 88 cm pa un hende muhe saludabel y te cu 40 inch of 102 cm pa un hende homber saludabel. 9. Sea un bon ehempel di custumber saludabel pa bo yiunan pa asina nan mantene nan curason saludabel. Y como ultimo punto 10. Si bo dokter duna bo un remedi, ta sumamente importante pa bo tuma e remedi fielmente na e orario prescribi y e cantidad prescribi durante e tempo prescribi. Di e manera aki bo por obtene e resultado desea. Pa mas informacion tocante estilo di bida pa evita malesa di curason Like nos Fan Page riba Facebook “Departamento di Salud Publico” y asina keda bon informa. Tambe por yama Departamento di Salud Publico na 522-4200 of IBiSA na 582-4987 pa mas informacion.


text:
Un festival di buki pa mucha yen di sorpresa
Olga Buckly ta un di e autornan cu ta participa na e festival di buki pa mucha di biblioteca. Apertura di e Festival ta dia 2 di november y e bishita na scolnan ta tuma lugar den e siman di 5 pa 9 di November 2012. Cada aña e festival tin otro tema y un grupo di autor, ilustrador y contado di cuenta di buki pa mucha for di Aruba Antiyas y Hulanda y otro pais ta bishita mas o menos 65 di e 68 scolnan riba nos isla. E tema di aña 2012 ta “ Multiculturalidad” y e lema ta: ‘Nos mundo ta draai y ami ta sigui lesa bay’. Esaki ta e di 20 festival cu biblioteca ta organisa pa stimula mucha pa lesa y pa stimula combersacion y interes pa autor di buki pa mucha como tambe ilustrador y artista.
Olga Buckley ta maestro di scol di alma y curazon. Casi henter su carera el a traha den enseñansa special. Aki el a mira e bentaha grandi di siña e mucha algo den su idioma materno. For di tempo cu ainda Hulandes tabata idoma di instruccion den enseñansa special, el a cuminsa duna les scondi na Papiamento na Scol Kibrahacha. El a sigui mayoria di curso y tayer riba tereno di Papiamento y a termina e studio di Papiamento di Tres Grado cu exito.
Actualmente Olga ta penshona. E ta traha 3 dia pa siman, naturalmente den enseñansa special. E dos otro dianan e ta dedica completamente na promocion di lesamento. Lesamento y literatura ta Olga su pasionnan di mas grandi. E pasionnan aki a motiv’e pa lansa na 2007 e proyecto di promocion di lesamento, Bon Nochi, Drumi Dushi. Awendia BNDD ta bon conoci den nos comunidad, danki na e entusiasmo y motivacion di e lesadonan cu ta bishita nos muchanan pa conta storia. Olga ta convenci cu pa crea un clima di lesamento riba nos isla nos mester hiba e placer di lesamento cerca e mucha den su ambiente di cas. Olga ta haya cu buki ta un herment placentero pa explora mundo y siña conoce bo mes. Olga a presenta e proyecto na Corsou, Surinam, St. Maarten y St. Eustatius.
Na 2011 Olga a ricibi e Prins Bernhard Cultuurfonds Prijs pa promocion di lesamento pa e proyecto. Na momento di ricibi e premio Olga a enfatisa cu e ta tuma e premio na nomber di directiva di Fundacion Bon Nochi Drumi Dushi, pasobra sin nan sosten e proyecto no ta posibel. E aña aki Fundacion Lanta Papiamento a otorga Fundacion Bon Nochi Drumi Dushi e premio Chuchubi pa su esfuersonan incansabel pa promove Papiamento.
Olga ta skirbi poesia y buki pa mucha. Na 2002 el a publica su prome tomo di poesia pa adulto ‘Curashi’. Su di dos tomo ‘Sin wak patras’ a keda publica na 2008. E tomo ta contene 35 poema y varios pensamento.
Na 2006 el a publica su prome buki di mucha ‘Bencho ta dual’, e prome buki di e serie di Bencho. E di dos buki di e serie aki, ‘Bencho ta gana un bais’ a keda publica na 2008. Den e serie di Bencho e personahe principal ta crece den transcurso di tempo. Olga ta trahando duro pa publica e di 3 buki di e serie na 2013, hunto cu su di 3 buki di poesia. E personahe di Bencho a nace hopi aña pasa, for di un custumber cu Olga tabata tin di para les, cana bay den huki di lesa y cuminsa inventa un storia, pa gana e atencion bek di e muchanan.
Olga ta co-autor di: Antillenboek; Bronnenboek. Un buki cu serie di les cu Antiya como tema, publica na 1983 pa IVIO Leystad Hulanda. Na 1996 Olga a forma parti di e grupo di traductor cu tabatin e traduccion di e diario di Anna Frank na Papiamento na su encargo. El a participa na diferente tayer di skirbi y conta storia y a duna tayer di poesia y di skirbi. E aña aki el a traduci hunto cu Desiree Correa e buki “Prinses Ivana” di Hilli Arduin.
Festival di buki pa mucha
Diferente autor, ilustrador y contado di cuenta di Aruba, Corsou, Bonaire, Sint Maarten,Hulanda, Jamaica y Surman ta participa na e festival anual. Muchanan por spera presentacion di: Hulanda: Mylo Freeman, Tjibbe Veldkamp, Evelien van Dort y Sjoerd Kuyper. Corsou: Tio Ali (Alvin Inecia), Roland Colastica. Boneiro: Tio Gabi(Gabriel Mercera), Kathleen Thielman. St.Maarten : Loeki Morales, Surnam : Hilli Arduin, Jamaica : Amina Blackwood Meeks, Aruba: Robert Reeberg, Olga Buckley, Desiree Correa, Mariebelle Arends, Dolfi Kock, Dora Lauffer-Mathilda, Noris van Lis-Donata, Olga Orman.
Pa un siman largo biblioteca ta presenta un festival di buki atractivo y diverso. Autornan ta bishita scolnan pa presenta nan mes y conta algo di nan buki, tambe pa lesa fragmento for di nan buki of di e trabou di skirbi buki. Ta e intencion pa stimula un interaccion entre mucha y autor. Despues di merdia tin diferente presentacion tambe na biblioteca Playa y San Nicolas.


text:
Ganso Checo
Raza Checo di Ganso
Come ganso checo pa scapa e ganso checo!
E pueblo Checo a cria e ganso checo pa un solo proposito – utilidad (carni, higra, vet di ganso, plumanan). Aunke e por sona un poco atrasa, e unico manera pa scapa e raza ta pa use atrobe.
Tendencianan actual ta bin di cria masivo te cria intensivo na hacienda. E hacendadonan organico ta produci cuminda di calidad sin pesticulo, lo ke por tin un impacto negativo riba salud humano. Haciendanan organico y nan clientenan ta ofrece un oportunidad pa scapa e ganso checo.
Come pa scape!
Abo tambe por yuda e gansonan checo! Aunke bo ta biba na e ciudad y bo no por mantene ganso, bo por contribui cu loke bo ta come. Na bo carniceria, puntra ta di cua raza e carni ta bin. Desafortunadamente, hasta den supermercadonan checo bo no por cumpra ganso checo real. Aunke nan ta marca como „ganso Checo“, en realidad e ta djies un ganso hibrido pa broil. Si bo kier purba un ganso checo real, bo mester bai den e campo Checo y cumpre for di criadornan local checo. Si nos aumenta e demanda pa ganso Checo real, nan por disfruta di un miho mañan.
Na Europa tin hopi raza di ganso cu ta den peligro di extencion pa motivo di falta di interes. Te cuminsamento di siglo 20 nan tabata ser manteni den gruponan di varios mil, pero awor solamente algun cien a keda. Si bo no por haja ganso checo legitimo den bo carniceria, bai na e adres sigiente pa siña tocante otro razanan di ganso local den peligro cu tambe mester di bo atencion.
Ganso Checo > Come bon pa scapa e ganso!
Copyright © Ganso Checo, 2006-2018. All rights reserved. Last update: 02. di desember 2017


text:
Keda Leal na e Reino di Dios
“Nan no ta parti di mundo.”—JUAN 17:16.
CANTICA: 63, 129
1, 2. (a) Dicon nos mester ta leal na Dios, y kico lealtad tin di haber cu nos posicion neutral? (Wak e prome plachi.) (b) Hopi hende ta leal na kico? (c) Ki problemanan e tipo di lealtad ey sa causa?
DIOS su sirbidornan mester ta leal y neutral, no solamente den tempo di guera, sino tambe den tempo di paz. Dicon? Pasobra ora nos a dedica nos mes na Jehova, nos a primintie cu nos lo keda leal na dje, cu nos lo stim’e y cu nos lo obedec’e. (1 Juan 5:3) Nos kier sigui e normanan husto di Dios sea loke sea nos crianza, nacionalidad of cultura. Lealtad na Jehova y na su Reino mester ta mas importante cu cualkier otro cos. (Mat. 6:33) Pa logra esaki, nos como cristian tin cu keda neutral, es decir, nos no ta mete den e conflicto- y controversianan di e mundo aki.—Isa. 2:4; lesa Juan 17:11, 15, 16.
2 Hopi hende cu no ta testigo di Jehova ta hopi leal na nan pais, region, cultura of hasta nan ekipo nacional di deporte. Pero e tipo di lealtad ey a pone hopi hende competi cu otro, odia otro y, den casonan extremo, hasta mata esnan cu ta leal na e banda contrario. Aunke nos no ta tuma parti den e conflictonan aki, nan por afecta nos y nos famia, ya cu nos ta forma parti di e sociedad humano. Tin biaha nos por sinti nos disgusta pa e mal decisionnan cu gobiernonan ta tuma, ya cu Dios a traha hende cu un sentido di husticia. (Gen. 1:27; Deu. 32:4) Pero con nos ta reacciona den circunstancianan asina? Nos ta keda neutral of nos ta tuma parti pa un of otro banda?
3, 4. (a) Dicon cristiannan ta keda neutral den e conflictonan di mundo? (b) Kico nos lo analisa den e articulo aki?
3 E gobiernonan di awe ta pone presion riba nan ciudadanonan pa apoya nan ora surgi conflicto, pero como cristian, nos no por entrega na e presion ey. Nos ta sigui Hesus. Nos no ta mete den e desacuerdonan politico di e mundo aki ni ta bay guera. (Mat. 26:52) Nos no ta laga hende cu ta pensa cu un parti di e mundo di Satanas ta mas mihor cu otro influencia nos. (2 Cor. 2:11) Como cu nos no ta parti di e mundo aki, nos ta keda neutral den e conflictonan di mundo.—Lesa Juan 15:18, 19.
4 Sinembargo, nos ta imperfecto y pesey algun di nos kisas te ainda tin sintimentonan negativo pa cu personanan cu ta diferente for di nos. (Jer. 17:9; Efe. 4:22-24) Pues, e articulo aki lo duna nos algun sugerencia practico pa yuda nos supera e sintimentonan ey cu ta causa division den hende. Tambe nos lo analisa con nos por cambia nos manera di pensa y train nos consenshi pa ta leal na e Reino di Dios.
E MOTIBO PAKICO NOS NO TA APOYA NIUN PARTI DI E MUNDO
5, 6. (a) Kico Hesus a pensa di e diferente gruponan di hende den su tempo? (b) Dicon Hesus a evita e mentalidad di e Hudiunan di su tempo?
5 Si bo no ta sigur kico bo tin cu haci pa keda neutral den un cierto situacion, puntra bo mes: Kico Hesus lo a haci den un situacion asina? Den e pais caminda Hesus tabata biba tabatin hende di diferente region, manera Judea, Galilea y Samaria. Y Bijbel ta mustra cu tabatin conflicto y desacuerdo entre e hendenan aki. Considera algun ehempel. Hudiu cu Samaritano no tabata papia cu otro. (Juan 4:9) Tabatin hopi desacuerdo entre fariseo y saduceo. (Echo. 23:6-9) Hudiunan cu a studia na e scolnan rabinico tabata pensa cu nan ta mihor cu esnan cu no a studia eynan. (Juan 7:49) Y e pueblo tabatin rabia riba cobrado di belasting y tambe riba e dirigentenan politico, kendenan tabata Romano. (Mat. 9:11) Pero aunke Hesus a defende e berdad y a reconoce cu Israel tabata un nacion special pa Jehova, nunca e no a siña su discipelnan cu nan tabata mihor cu otro hende. (Juan 4:22) Al contrario, el a manda nan stima tur hende y mira nan como nan prohimo.—Luc. 10:27.
6 Dicon Hesus a evita e mentalidad di e Hudiunan di su tempo? Pasobra ni Hesus ni su Tata no ta di acuerdo cu e conflictonan cu tin den e mundo aki. Ora Jehova a crea Adam cu Eva, su intencion tabata pa nan yena henter e Tera cu hende. (Gen. 1:27, 28) Dios a traha hende di tal manera cu nan tabatin e capacidad pa produci tur e rasanan cu ta existi awe. Pesey ni Jehova ni Hesus no ta prefera un rasa, nacionalidad of idioma mas cu otro. (Echo. 10:34, 35; Rev. 7:9, 13, 14) Nos mester sigui nan ehempel perfecto.—Mat. 5:43-48.
7, 8. (a) Relaciona cu ki cuestion cristiannan mester mustra bon cla na ki banda nan ta para? (b) Kico cristiannan mester reconoce encuanto e solucion pa e problemanan di humanidad?
7 Pero tin un cuestion den cua nos mester mustra bon cla na ki banda nos ta para: e cuestion di Jehova su soberania universal. E cuestion ey a surgi den e Hofi di Eden ora cu Satanas a indica cu Jehova no tin derecho di goberna humanidad y cu e lo por goberna mihor. Awe, tur hende mester dicidi ta cua banda nan ta scoge: e banda di Jehova of e banda di Satanas. Kico di abo? Bo ta scoge e banda di Jehova y ta obedece su normanan? Of bo ta prefera di haci cos na bo manera? Bo ta convenci cu su Reino ta e unico solucion pa e problemanan di humanidad? Of bo ta kere cu hende por goberna nan mes cu exito sin Dios?—Gen. 3:4, 5.
8 Bo contesta riba e preguntanan ey ta determina con lo bo contesta ora un hende pidi bo bo opinion riba un problema social of politico, of riba cualkier otro tema controversial. Tin politico cu pa añanan ta lucha pa haya solucion pa e dificultadnan cu humanidad ta enfrenta, y kisas nan ta sincero y tin bon intencion. Pero como cristian, nos sa cu ta e Reino di Dios ta e unico gobierno cu por resolve e problemanan ey y garantisa husticia pa tur hende. Pesey nos mester laga tur cos den man di Jehova y sigui su direccion. Imagina bo kico lo pasa si cada un di nos cuminsa promove nos propio solucion. Esaki lo causa hopi division den nos congregacionnan, no ta berdad?
9. (a) Ki problema tabatin den e congregacion di Corinto? (b) Kico apostel Pablo a conseha nan pa haci pa soluciona e problema?
9 Laga nos wak kico e cristiannan di e prome siglo a haci ora a surgi un problema cu a dividi e congregacion. Algun ruman na Corinto a cuminsa bisa: “Ami ta sigui Pablo.” Otronan a bisa: “Ami ta sigui Apolo”, “Ami ta sigui Cefas”, “Ami ta sigui Cristo.” Nos no sa dicon nan tabata bisa asina, pero Pablo no tabata niun tiki contento cu e efecto cu esaki tabatin. El a bisa nan: “Kiermen cu Cristo ta parti na pida pida anto!” Kico tabata e solucion pa e manera di pensa aki cu a menasa e paz di e congregacion? Wel, Pablo a bisa nan: “Mi ta urgi boso, rumannan, den nomber di nos Señor Hesucristo, pa boso tur ta di acuerdo cu otro den loke boso ta papia, y pa no tin desunion den boso, sino pa boso ta completamente uni den mesun pensamento y mesun opinion.” Awe tampoco no mester tin niun tipo di division entre nos den e congregacion.—1 Cor. 1:10-13; lesa Romanonan 16:17, 18.
10. Ki ehempel apostel Pablo a uza pa splica dicon nos mester keda neutral den asuntonan politico?
10 Pablo a corda e cristiannan ungi cu nan tabata ciudadano di cielo y cu nan no mester a fiha nan bista riba “cos di mundo.” (Flp. 3:17-20) * Nan tabata embahador cu a representa Dios y Cristo riba Tera. Y ora un embahador ta den un pais stranhero, e no ta mete den e asuntonan interno ni politica di e pais ey. Mescos ta conta pa e unginan; nan ta leal na e Reino di Dios. (2 Cor. 5:20) Pa loke ta e cristiannan cu tin e speransa di biba pa semper riba Tera, nan tambe ta leal na e Reino y pesey nan no ta apoya niun parti di e mundo aki.
PREPARA BO MES PA TA LEAL NA E REINO DI JEHOVA
11, 12. (a) Ki situacionnan por pone cu ta dificil pa un cristian keda leal na e Reino di Dios? (b) Ki situacion Mirjeta a enfrenta? (c) Con el a logra vence e sintimentonan negativo cu e tabatin?
11 Den mayoria di pais, e hendenan ta sinti un banchi special cu esnan cu ta forma parti di e mesun comunidad. Hopi biaha, nan ta hopi orguyoso di nan historia, nan cultura y nan idioma. Pero nos no mester laga e actitud ey influencia nos. Mas bien, nos tin cu cambia nos manera di pensa y train nos consenshi pa asina nos sa kico pa haci ora surgi cuestionnan cu ta pone nos posicion neutral na prueba. Con nos por haci esaki?
12 Por ehempel, tuma e caso di Mirjeta. * Mirjeta a nace den un region cu antes tabata parti di Yugoslavia, y for di chikito nan a siñ’e odia hende di nacionalidad Serbio. Sinembargo, Mirjeta a siña cu Jehova no ta haci distincion di persona y cu ta Satanas ta esun cu ta instiga problema entre gruponan etnico, esta, entre hende di diferente nacionalidad y cultura. Esey a pone cu el a haci hopi esfuerso pa cambia su manera di pensa y deshaci di sintimentonan nacionalista. Lamentablemente, ora cu den su area un guera a cuminsa entre varios grupo etnico, el a bolbe cuminsa sinti e odio cu e tabatin for di chikito, y esey a pone cu e no kier a ni predica na e Serbionan. Mirjeta a realisa cu e sintimentonan ey lo no a kita di nan mes, pues el a roga Jehova pa yud’e stop di sinti asina. Tambe el a pidi Jehova yud’e aumenta su sirbishi pa asina e por a bira pionero. Mirjeta a bisa: “Mi a ripara cu e mihor cos cu mi por haci ta pa tene mi mente ocupa den sirbishi. Ora mi ta predica na e hendenan, mi ta purba di imita e personalidad cariñoso di Jehova, y asina mi a logra ranca e odio for di mi curason.”
13. (a) Ki situacion a laga un ruman muher sinti su mes hopi malo? (b) Con e ruman muher a reacciona riba e situacion? (c) Ki les nos por saca for di e experencia di Zoila?
13 Tambe tin e caso di Zoila. E ta originalmente di Mexico, pero awor e ta biba na Europa. Zoila ta corda con algun ruman di su congregacion cu tabata di un otro parti di Latino America tabata papia cu menosprecio di su pais natal, di e custumbernan y hasta di e musica. Con abo lo a reacciona? Ta comprendibel cu nan comentarionan a laga Zoila sinti su mes hopi malo. Wel, e bon ta cu Zoila a pidi Jehova yud’e pa e no sinti su mes ofendi. Algun ruman ainda tin problema pa controla nan emocionnan ora nan tende comentarionan negativo di nan pais di origen. Pues, sea cu nos ta entre nos rumannan of no, nos no mester haci ni bisa nada cu lo por zona discriminatorio of cu ta laga parce cu un cierto grupo ta mihor cu otro. Nos lo no kier causa division ni ofende niun hende.—Rom. 14:19; 2 Cor. 6:3.
14. Kico lo yuda nos mira hende manera Jehova ta mira nan?
14 Ta posibel cu bo crianza of e ambiente den cua bo a lanta a stimula sintimentonan patriotico den bo? Ainda bo tin algun di e sintimentonan ey den bo curason? Ningun cristian no mester pensa cu su pais, cultura, idioma of rasa ta mihor cu di otro hende. Pero kico si bo realisa cu ainda bo tin e sintimentonan ey? Wel, awor ta un bon momento pa bo medita riba loke Jehova ta pensa di hende cu ta orguyoso di nan pais (patriotismo) of cu ta pensa cu nan ta mihor cu otro hende (prehuicio). Esaki lo ta un bon tema pa bo analisa den bo estudio personal of adoracion como famia. Anto despues, pidi Jehova yuda bo mira otro hende manera e ta mira nan.—Lesa Romanonan 12:2.
15, 16. (a) Con algun hende den mundo lo reacciona pa motibo cu nos ta keda leal na Dios? (b) Con mayornan por yuda nan yiunan keda leal na Jehova?
15 Tardi of trempan, tur sirbidor di Jehova lo haya nan mes den situacionnan cu, pa motibo di nan consenshi, nan mester demostra cu nan ta diferente for di nan bisiña-, famia- of compañeronan di scol of di trabou. (1 Ped. 2:19) Esaki no mester sorprende nos. Hesus a spierta nos cu mundo lo odia nos pa nos posicion diferente. Corda cu mayoria di hende cu ta opone nos no ta compronde e importancia di e cuestionnan envolvi den nos posicion neutral como cristian, pero pa nos nan ta di sumo importancia.
16 Si nos kier ta leal na Jehova, nos mester para firme ora nos ta enfrenta prueba. (Dan. 3:16-18) Miedo di hende por domina personanan di cualkier edad, pero specialmente hobennan no gusta di ta diferente for di otronan. Mayornan, si boso yiunan ta enfrenta pruebanan manera saluda bandera of celebracionnan patriotico, yuda nan para firme. Uza e periodonan di Adoracion Como Famia pa splica boso yiunan dicon ta asina importante pa mantene un posicion neutral y siña nan tambe con pa defende nan creencianan na un manera cla y cu respet. Esey lo duna nan e curashi cu nan mester pa vence cualkier prueba cu presenta. (Rom. 1:16) Ademas, si ta necesario, papia cu nan maestronan di scol. Asina boso yiunan ta mira cu boso ta para nan tras.
APRECIA E VARIEDAD DEN JEHOVA SU CREACION
17. Ki mentalidad nos mester evita, y dicon?
17 Ta di compronde cu nos ta gusta e cuminda, e idioma, e paisahe y e custumbernan di e pais caminda nos a lanta. Pero nos tin cu lucha contra e mentalidad di “esun di mi ta mihor.” Tin un gran variedad den tur loke Jehova a crea, y el a haci esey pa nos placer. (Sal. 104:24; Rev. 4:11) Pues, pakico insisti cu nos manera di haci cos ta esun mihor?
18. Kico ta algun bendicion cu nos lo cosecha si nos ta mira otro hende manera Jehova ta mira nan?
18 Dios kier pa tur sorto di hende yega na un conocemento exacto di e berdad y biba pa semper. (Juan 3:16; 1 Tim. 2:3, 4) Si nos tin un mente habri y ta dispuesto pa scucha e ideanan di otro hende—tanten cu nan ideanan ta aceptabel pa Jehova—esey ta haci nos bida mas interesante y ta yuda nos keda uni cu nos rumannan. Manera nos a mira caba, nos no ta mete den e conflictonan di mundo ni ta tuma parti pa niun banda, ya cu nos ta leal na Jehova y na su Reino. Ademas, nos ta haci nos best pa evita e orguyo y spirito di competencia cu ta domina e mundo aki di Satanas. Nos ta hopi agradecido na Jehova cu el a siña nos promove paz y ser humilde. Nos ta completamente di acuerdo cu e escritor di salmo cu a bisa: “Mira, ki bon y ki dushi ta pa rumannan biba hunto den harmonia!”—Sal. 133:1.


text:
Melvin Tromp
Fraccion di MEP no a sostene esaki
ORANJESATAD (AAN)* Segun parlamentario pa e fraccion di AVP den parlamento, sr. Melvin Tromp a duna di conoce cu e ta contento cu awendia tin alrededor di 2 mil trahador laborando den e refineria. Tabata na final di mei cu parlamento a aproba e settlement agreement aki sin sosten di MEP. E refineria ta den e ultimo fase pa restart y asina por bisa cu ta stimula e economia di Aruba mirando su rol den esaki.
Pa loke ta call dealers esaki a pasa pa pasado algo cu parlamentario Ady Thijsen a señala pero cu su fraccion no a sostene den parlamento momento cu a pasa e cambionan di ley pa evita cu abuso ta sigui wordo haci cu yiunan di tera.
Den esaki casino ta esnan cu tin e dealernan aki on call na unda cu nan no tin garantia di un trabao fiho y e consecuencia ta cu nan no por bay un banco pa busca un prestamo, of pa cumpra un auto of pa haya hipoteca.
E merito na e Minister di labor Otmar Oduber kende ya caba a traha un nota di labor cu ta na Departamento di labor caba y e ley ta cla pa wordo ehecuta. Pesey ora cu Ady thijsen kier bin papia di clase trahador, segun Melvin Tromp e no tin derecho di haci esaki mirando cu MEP den gobierno pa 8 aña no a traha na bienestar pa e clase trahador.
Un pabien ta bay na e calldealernan cu desde algun dia nan tin derecho riba un trabao fiho y derecho pa bay busca nan propio transportacion y propio cas.


text:
BARCELONA.—E entrenadó di Barcelona, Luis Enrique, a sigurá ku e argentino Lionel Messi, e uruguayo Luis Suarez i e brasileño Neymar da Silva a regresá di nan vakashon mihó di loke nan a bai.
E entrenadó lo konta ku e tres delantero pa awe enfrentá Athletic Club na San Mames, a pesar ku nan a gosa di algun dia mas di vakashon ku e restu di nan kompañeronan.
“Mi ta gratamente impreshoná ku nan nivel di forma, nan a bin bek mihó di loke nan a bai i mi ta kontentu ku nan por a disfrutá di nan famia”, e tékniko di e promé ekipo di Barcelona a splika.
Tokante e bishita na San Mames el a alertá riba e nivel di Athletic Club, ku el a definí komo un ekipo masha balente ku no tin miedu di riska.
“Mi no ta kere ku awe Athletic lo kambia su manera di defendé”, el a agregá.
Tambe el a elogiá e entrenadó di e ekipo, Ernesto Valverde, kende den e último simannan a relashon’é komo posibel relevo di Luis Enrique den kaso ku e tékniko di Barcelona no renobá na final di e aktual temporada.
“Kisas e ta e entrenadó ku mas biaha mi a enfrentá for di tempu ku mi ta tékniko. E ta un di e entrenadónan ku mas nivel di futbol spañó”, Luis Enrique a agregá.
Riba un pregunta enkuanto su futuro, Luis Enrique ta preferá di pensa solamente riba presente. “Si mi a siña algu den mundu di futbòl ta ku futuro no ta eksistí. Ta mihó pa konsentrá riba presente i disfrutá dia pa dia”.
Un di e desishonnan ku e tékniko mester a tuma na último ora ta ken lo relevá e kiper Jasper Cillesen, ku ta sufri di un leshon muskular, den e enkuentro di awe kontra Athletic Club.


text:
Z Daal a presentá dilanti korte riba 21 di Sèptèmber. E ta sospecha ku riba 29 di yüli, a kita un pòtmòni for di e mr. Lopes i a bai ku 750fl, e lo a saka un arma di kandela tambe kontra Lopes. Segun su deklarashon e la bia ku no ta bèrdat. Na un chines e mr. Lopes lo a bai kumpra un kuminda i a pone u pòtmòni riba e tonbank i na dado momentu Daal lo a kue e pòtmòni. E mr. Lopes a drai i kuminsá buska su pòtmòni i nan a bisé ku e ta Daal lo kue e pòtmòni. Ora e enfrentá e sospechoso esaki lo a enfrente un arma di kandela bisé mi ta matabu.
Daal a bisa ku e kos no a bai asina. E tabata para na mashin ta hunga. Ora ku Lopes a bin puntr’é ta abo a kue mi pòtmòni e la bisa ku no ta e a kue e pòtmòni. Un persona ku a deklará ku ta e a kue e la bisa su ruman ban for di e sitio paso no ta e a kue e pòtmòni. Pero Wes a bisé, ora ku polis a trata na pare e la sigui kore bai. Daal a bisa ku polis a gwn kuminsá tira riba dje i e la spanta. E la bai dal den un otro outo i e lo a baha i bai den hende i asina polis a stòp di tira riba dje i nan a detené. Pero wes a bisé ku tin diferente deklarashon kuta bisa ku ta e a kue e pòtmòni i tambe nan a mir’é ku arma di kandela.
E la bisa ku e tin dos yu e ta biba sera su oma i e ta bezig ku un opleiding pa por bai traha na isla.
Nunka e la kai den man di hustisia.
E víktima tabata den sala di korte. Wes a puntr’é e víktima kiko e kaso aki lo a hasi ku su bida despues di e loke e la pasa aden. E la deklará ku e kos aki ta kans’é hopi ainda. E no ta sintié trankil. Tambe e la bisa ora ku e sospechoso a saka e arma den su kara ta e momentu ei tur kos a daña den su kurpa paso si e sospechoso lo no a saka e arma e lo no por a bai ku u pòtmòni. Fiskal a pidi 36 luna di prizon. Tambe petishon i e víktima di daño i perhuisio e ta bai di akuerdo ku esaki. Wes a bisa ku e echo aki tin sufisiente prueba, tin mas ku djis un testigu ku a deklará ku e la hòrta e pòtmòni. Tambe e echo ku e la saka un arma di kandela kontra e víktima. Tur hende a deklará kontra di dje ku ta e saka un arma i pone e saki den e hòmber Daal su kara. Wes a bai ku akuerdo ku e 36 luna di prizon pero 6 luna kondishonal, tambe 3 aña di prueba. Loke ta e petishon di daño i perhuisio a keda konsedé.


text:
Diana Marchena
Diana Marchena-Martes ta un contado di cuenta pa e organisacion Bon Nochi Drumi Dushi. Diana ta haya cu ta hopi importante pa stimula lesamento di buki y contamento di cuenta.
Banda cu storia ta leuk y hopi biaha tin informacion of mensahe valioso, comparti cu otro ta crea un relacion special. E ta stimula un bon comunicacion. Un buki por yuda tanto mayor y yiu pa hiba un combersacion di algo cu nan ta haya dificil pa papia di dje. Papiando di pensamento y sentimentonan di un personahe den un buki ta facilita pa papia di nan propio situacionnan.
Despues di a traha diferente aña como maestra na Scol Caiquetio, Diana a bay traha na Desaroyo di Curiculo, un seccion di Departamento di Enseñansa. Eynan e ta den un grupo di trabou desaroyando les pa un metodo di idioma pa Enseñansa Special yama Papiamento na Color. E grupo ta skirbi storia, poesia y cantica cu ta bay den e lesnan aki.
Un deseo grandi di Diana ta pa mira hopi mas buki of grabacion informativo pa mucha na Papiamento, specialmente pa e scolnan cu e idioma di instruccion ta solamente na Papiamento. Esaki lo facilita e alumnonan den buscamento di informacion independientemente ora di por ehempel traha un charla.
Diana a participa diferente biaha na siman di buki como contado di cuenta. Mayoria storia cu Diana a conta, el a skirbi su mes of a pone su toke den dje. Storia cu Diana a yega di conta durante di siman di buki ta entre otro: ‘Ken lo kere Zachary': e storia di un mucha cu su mama ta busc’e te laat for di scol; ‘Jack y Jacky': e morocho cu a pasa den aventura na cas di nan wela’; ‘Mi lo stima bo semper'; di e palo di kwihi cu su yiu.
Diana ta mama orguyoso di dos yiu adulto y wela di un nieto di 2 aña, kendenan no ta biba na Aruba. Hunto cu su casa Gino e ta gusta biaha y conoce diferente luga. Pero mas tanto e ta gusta bay cerca su yiunan na Merca.


text:
LES 5
Kico Ta Dios Su Proposito pa Tera?
1. Dicon Dios a crea tera?
Jehova a duna hende e planeta Tera. Esey ta nos hogar. Pues, Dios no a crea e prome pareha humano, Adam cu Eva, pa biba den cielo; el a crea angel pa biba den cielo. (Job 38:4, 7) Mas bien, Jehova a pone e prome homber den un bunita paradijs cu tabata yama Eden. (Genesis 2:15-17) El a duna Adam y su futuro descendientenan e speransa di biba pa semper riba tera.—Lesa Salmo 37:29; 115:16.
Na principio, ta e hofi di Eden so tabata un paradijs. E prome pareha lo mester a yena tera cu nan descendientenan. Cu tempo, nan lo mester a domina tera completo y hacie un paradijs. (Genesis 1:28) Hamas tera lo ser destrui. Lo e keda como hende su luga di biba pa semper.—Lesa Salmo 104:5.
2. Dicon tera no ta un paradijs actualmente?
Debi cu Adam cu Eva a desobedece Dios, el a saca nan for di e hofi di Eden. Asina nan a perde Paradijs, y niun hende no a logra hay’e bek. Bijbel ta bisa: “Tera ta keda entrega den man di e malbadonan.”—Job 9:24.—Lesa Genesis 3:23, 24.
Acaso Jehova a faya cu su proposito original pa humanidad? No! E ta todopoderoso; e no por faya. (Isaias 45:18) Pronto lo e percura pa humanidad biba manera tabata su proposito.—Lesa Salmo 37:11, 34.
3. Con Dios lo restaura Paradijs?
Tera lo bira un paradijs bou di e gobernacion di Hesus como Rey nombra di Dios. Den e bataya cu Bijbel ta yama Armagedon, bou di direccion di Hesus, e angelnan di Dios lo destrui tur hende cu ta opone Dios. Despues, Hesus lo mara Satanas pa 1.000 aña. E pueblo di Dios lo sobrevivi e destruccion pasobra Hesus lo guia nan y proteha nan. Nan lo haya bida eterno den Paradijs riba tera.—Lesa Revelacion 20:1-3; 21:3, 4.
4. Na ki tempo sufrimento lo caba?
Na ki tempo Dios lo pone fin na maldad riba tera? Hesus a duna un “señal” pa indica ki ora e fin ta cerca. E cosnan cu ta pasando actualmente ta forma un peliger pa existencia di humanidad y ta mustra cu nos ta bibando den “conclusion di e era aki.”—Lesa Mateo 24:3, 7-14, 21, 22.
Durante e periodo di 1.000 aña cu Hesus lo goberna tera for di cielo, e lo pone fin na tur sufrimento. (Isaias 9:6, 7; 11:9) Ademas di sirbi como Rey, Hesus lo sirbi tambe como Sumo Sacerdote y lo kita pica di hende cu ta stima Dios. Pues, Dios lo uza Hesus pa elimina maleza, biehes y morto.—Lesa Isaias 25:8; 33:24.
5. Ken lo bay biba den Paradijs?
Hende cu ta obedece Dios lo biba den Paradijs riba tera. (1 Juan 2:17) Hesus a instrui su siguidornan pa busca hende humilde y siña nan con nan por haya Dios su aprobacion. Awe, Jehova ta preparando miyones di hende pa biba den e binidero Paradijs. (Sofonias 2:3) Na Salon di Reino di Testigonan di Jehova, nan ta siña con nan por ta un mihor esposo y tata y un mihor esposa y mama. Mayornan y yiunan ta adora Dios hunto y ta siña con conocemento di Bijbel por yuda nan hiba un mihor bida.—Lesa Mikeas 4:1-4.


text:
E TOREN DI VIGILANCIA (EDICION DI ESTUDIO) May 2015
E edicion aki tin e articulonan di estudio pa e periodo di 29 di juni pa 26 di juli 2015.
STORIA DI BIDA
Mi Prome Amor pa Jehova A Duna Mi e Forsa pa Persevera
Disfruta di e storia di bida di Anthony Morris, un miembro di e Cuerpo Gobernante di testigonan di Jehova.
Tene Cuidou!—Satanas Kier Habraca Bo
Satanas tin tres caracteristica cu ta hacie un enemigo masha peligroso mes.
Bo Por Gana e Bataya Contra Satanas
Con bo por evita algun trampa di Satanas manera orguyo, materialismo y inmoralidad sexual?
Nan A “Mira” e Cosnan Cu Dios A Priminti
E homber- y muhernan fiel di pasado a pone un bon ehempel den visualisa e bendicionnan di futuro.
Uza Bo Imaginacion pa Imita Jehova
Di berdad nos por compronde situacionnan cu nos mes no a pasa aden?
Pregunta di Lector
Ken ta Gog di Magog menciona den e buki di Ezekiel?
FOR DI NOS ARCHIVO
Amor Tabata Reina den e Cafetaria Aki
Si ta despues di añanan di 1990 bo a cuminsa asisti na e congresonan di testigonan di Jehova, kisas lo bo keda sorprendi di sa tocante un areglo cu nos tabatin pa decadanan.


text:
Kralendijk – Djaluna último 16 di òktober gezaghèber Rijna a risibí bishita for di Brussel. E lider di e trayekto di Inovashon di Union Oropeo, sr Milan Jezic von Gesseneck ta di bishita na Boneiru pa promové i stimulá Inovashon riba e isla aki.
E siman aki un delegashon di Universidat di Wageningen tambe lo ta presente riba nos isla pa pone un siguiente paso den e proyekto di ‘Bonaire AlgaePARC’ pa kua Union Oropeo a pone un supsidio disponibel di maksimalmente € 115.000,-- pa e estudio di faktibilidat. E siman aki lo anunsiá e promé resultadonan di e investigashon aki.